GA Iris Oifigiúill an Aontais Eorpaigh C NaN/1

COMHSHEASAMH (CE) Uimh. 5/2009

a ghlac an Chomhairle an 9 Eanáir 2009

chun go nglacfaí Rialachán (CE) Uimh. …/2009 ó Pharlaimint na hEorpa agus ón gComhairle … lena mbunaítear comhrialacha maidir leis na coinníollacha a bheidh le comhlíonadh chun gairm an oibreora iompair de bhóthar a chleachtadh agus lena n aisghairtear Treoir 92/26/CE ón gComhairle

(Téacs atá ábhartha maidir leis an LEE)

(2009/C 62 E/01)

TÁ PARLAIMINT NA hEORPA AGUS COMHAIRLE AN AONTAIS EORPAIGH

Ag féachaint don Chonradh ag bunú an Chomhphobail Eorpaigh, go háirithe d'Airteagal 71(1) de,

Ag féachaint don togra ón gCoimisiún,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag féachaint don tuairim ón Maoirseoir Eorpach ar Chosaint Sonraí (2),

Tar éis dóibh dul i gcomhairle le Coiste na Réigiún,

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh (3),

De bharr an méid seo a leanas:

(1) Chun margadh inmheánach iompair de bhóthar faoi choinníollacha cóir-iomaíochta a thabhairt i gcrích ní mór comhrialacha a chur i bhfeidhm go haonfhoirmeach maidir le glacadh le daoine i ngairm oibreora tarlaithe bóthair nó oibreora iompair paisinéirí de bhóthar, (an ‘gairm an oibreora iompair de bhóthar’). Cuideoidh na comhrialacha sin le leibhéal cáilíochta gairmiúla níos airde a bhaint amach d'oibreoirí iompair de bhóthar, le cuíchóiriú an mhargaidh agus le feabhsú cháilíocht na seirbhíse a thugtar, ar mhaithe le hoibreoirí iompair de bhóthar, lena gcustaiméirí agus leis an ngeilleagar trí chéile, agus cuideoidh siad le sábháilteacht ar bhóithre a fheabhsú. Déanfaidh siad feidhmiú éifeachtach cheart bunaíochta na n-oibreoirí iompair de bhóthar a éascú freisin.

(2) Le Treoir 96/26/CE ón gComhairle an 29 Aibreán 1996 maidir le glacadh le hoibreoirí i ngairm an oibreora tarlaithe de bhóthar agus an oibreora iompair phaisinéirí de bhóthar agus maidir le haitheantas frithpháirteach a thabhairt do dhioplómaí, do dheimhnithe agus do chruthúnais eile ar cháilíochtaí foirmiúla a cheaptar chun feidhmiú na saoirse bunaíochta in oibríochtaí iompair náisiúnta agus idirnáisiúnta a éascú do na hoibreoirí sin (4), leagadh síos coinníollacha íosta lena rialaítear glacadh le daoine i ngairm an oibreora iompair de bhóthar mar aon le coinníollacha íosta maidir le haitheantas frithpháirteach a thabhairt do na doiciméid a cheanglaítear a sholáthar chun na críche sin. Léiríonn an taithí, measúnú tionchair agus staidéir éagsúla, áfach, go bhfuil an Treoir á cur i bhfeidhm go neamhréireach ag Ballstáit. Tá roinnt iarmhairtí diúltacha ag baint leis na difríochtaí den sórt sin, go háirithe saobhadh iomaíochta, easpa trédhearcachta sa mhargadh, agus easpa aonfhoirmeachta maidir le monatóireacht, chomh maith leis an mbaol go mbeadh gnóthais lena bhfostaítear foireann a bhfuil leibhéal íseal cáilíochta gairmiúla acu faillíoch nó gur lú a chomhlíonfaidís rialacha maidir le sábháilteacht bóthair agus rialacha maidir le leas shóisialach, rud a d'fhéadfadh dochar a dhéanamh d'íomhá na hearnála.

(3) Is diúltaí fós na hiarmhairtí sin ó d'fhéadfaidís cur isteach ar oibriú réidh an mhargaidh inmheánaigh iompair de bhóthar, ó tharla rochtain oscailte a bheith ar an margadh in iompar idirnáisiúnta earraí agus in oibríochtaí cabatáiste áirithe ag gnóthais ar fud an Chomhphobail. Is é an t-aon choinníoll a fhorchuirtear ar na gnóthais sin go mbeadh ceadúnas Comhphobail acu, ceadúnas ar féidir é a fháil ach na coinníollacha maidir le glacadh le daoine i ngairm an oibreora de bhóthar a chomhlíonadh, a leagtar síos i Rialachán (CE) Uimh. …/2009 ó Pharlaimint na hEorpa agus ón gComhairle an … maidir le comhrialacha le haghaidh rochtana ar an margadh idirnáisiúnta tarlaithe de bhóthar (athmhúnlú) (5) agus le Rialachán (CE) Uimh. …/2009 ó Pharliamint na hEorpa agus ón gComhairle an … maidir le comhrialacha le haghaidh rochtana ar an margadh idirnáisiúnta do sheirbhísí cóiste agus bus (athmhúnlú) (5).

(4) Is iomchuí, dá bhrí sin, go ndéanfaí na rialacha atá ann cheana maidir le glacadh le daoine i ngairm an oibreora iompair de bhóthar a nuachóiriú d'fhonn a áirithiú go gcuirtear i bhfeidhm na rialacha sin ar bhealach níos aonfhoirmí agus níos éifeachtaí. Ó tharla gurb é comhlíonadh na rialacha sin an príomhchoinníoll lena rialaítear rochtain ar mhargadh an Chomhphobail agus toisc gurb iad na Rialacháin na hionstraimí Comhphobail atá infheidhme sa réimse sin, is dealraitheach gur Rialachán an ionstraim is iomchuí chun glacadh le daoine i ngairm an oibreora de bhóthar a rialú.

(5) Ba cheart go gceadófaí do na Ballstáit na coinníollacha a bheidh le comhlíonadh a oiriúnú chun gairm an oibreora iompair de bhóthar a chleachtadh sna réigiúin is forimeallaí dá dtagraítear in Airteagal 299(2) den Chonradh, mar gheall ar shaintréithe speisialta na réigiún sin agus na srianta speisialta atá orthu. Níor cheart, áfach, go bhféadfadh na gnóthais a bunaíodh sna réigiúin sin, ar gnóthais iad a chomhlíonann na coinníollacha chun gairm an oibreora iompair de bhóthar a chleachtadh mar thoradh ar an oiriúnú sin, ceadúnas Comhphobail a fháil. Níor cheart go dtabharfaí le tuiscint go mbeadh oiriúnú na gcoinníollacha chun gairm an oibreora iompair de bhóthar a chleachtadh ina bhac ar ghnóthais a nglacfaí leo i ngairm an oibreora iompair de bhóthar agus na coinníollacha ginearálta a leagtar síos sa Rialachán seo a chomhlíonadh chun go bhféadfaidís oibríochtaí iompair a dhéanamh sna réigiúin is forimeallaí.

(6) Chun leasa cóir-iomaíochta, ba cheart go mbeadh feidhm ag na comhrialacha lena rialaítear cleachtadh ghairm an oibreora iompair de bhóthar maidir le gach gnóthas, a mhéid is féidir. Ní gá, áfach, go n-áireofaí sa Rialachán seo gnóthais nach ndéanann ach oibríochtaí iompair ar fíorbheag an tionchar a bhíonn acu ar an margadh iompair.

(7) Ba cheart gurbh ar an mBallstát bunaíochta a bheadh an fhreagracht a fhíorú go gcomhlíonann gnóthas na coinníollacha a leagtar síos sa Rialachán seo gach tráth ionas go bhféadfaidh údaráis inniúla an Bhallstáit sin cinneadh a dhéanamh, más gá, na húdaruithe lena gceadaítear don ghnóthas sin oibriú sa mhargadh a fhionraí nó a tharraingt siar. Caithfidh bunaíocht éifeachtach chobhsaí a bheith ag gnóthais i dtosach chun go gcomhlíonfar na coinníollacha lena rialaítear glacadh le gnóthais i ngairm an oibreora iompair de bhóthar go cuí agus chun go bhféadfar monatóireacht a dhéanamh orthu ar bhealach iontaofa.

(8) Ba cheart daoine nádúrtha a bhfuil an dea-cháil is gá orthu agus a bhfuil an inniúlacht ghairmiúil is gá acu a shainaithint go soiléir agus iad a ainmniú do na húdaráis inniúla. Ba cheart gurbh iad na daoine sin (‘bainisteoirí iompair’), na daoine a dhéanann gníomhaíochtaí iompair na ngnóthas iompair de bhóthar a bhainistiú ar bhonn éifeachtach agus leanúnach. Is iomchuí dá bhrí sin a shonrú cad iad na coinníollacha faoina measfar duine a bheith ag bainistiú gníomhaíochtaí iompair gnóthais ar bhonn éifeachtach agus leanúnach.

(9) Éilíonn an coinníoll maidir le dea-cháil bainisteoirí iompair nach bhfuarthas ciontach maidir le coir tromchúiseach nó nár thabhaigh pionós tromchúiseach, go háirithe, i dtaca le rialacha Comhphobail i réimse an iompair de bhóthar a shárú. Maidir le hionchúiseamh nó le pionós a thabhaigh bainisteoir iompair de bhóthar nó gnóthas iompair de bhóthar i mBallstát amháin nó níos mó mar gheall ar na sáruithe is tromchúisí ar rialacha an Chomhphobail, ba cheart go gcaillfí dea-cháil mar thoradh air sin ar choinníoll go bhfionnfadh an t-údarás inniúil gur tharla nós imeachta imscrúdaithe a cuireadh i gcrích agus a doiciméadaíodh go cuí, lenar deonaíodh cearta riachtanacha nós imeachta, sula ndearnadh a chinneadh críochnaitheach, agus gur urramaíodh cearta iomchuí achomhairc.

(10) Caithfidh leibhéal íosta seasaimh airgeadais a bheith ag gnóthais iompair de bhóthar chun an gnóthas a chur ar bun agus a riar i gceart a áirithiú. D'fhéadfadh gur modh simplí agus cost-éifeachtúil do ghnóthais an seasamh airgeadais a léiriú ar mhodh amhail ráthaíocht bhainc nó árachas dliteanais ghairmiúil.

(11) Ba cheart go ndéanfadh ardleibhéal cáilíochta gairmiúla éifeachtúlacht shocheacnamaíoch na hearnála iompair de bhóthar a fheabhsú. Is iomchuí, dá bhrí sin, go mbeadh ardchaighdeán faisnéise gairmiúla ag iarratasóirí ar phoist mar bhainisteoirí iompair. D'fhonn níos mó comhionannais sna scrúduithe a áirithiú agus d'fhonn ardchaighdeán oiliúna a chur chun cinn, is iomchuí foráil a dhéanamh go bhféadfadh na Ballstáit ionaid scrúdaithe agus oiliúna a údarú, de réir critéar a shaineoidh siad féin. Ba cheart go mbeadh an t-eolas is gá agna bainisteoirí iompair chun oibríochtaí iompair náisiúnta agus idirnáisiúnta a bhainistiú. Is dóigh go n-athróidh liosta na n-ábhar a bhfuil eolas orthu ag teastáil chun deimhniú inniúlachta gairmiúla a fháil mar aon leis na nósanna imeachta maidir le heagrú na scrúduithe, bonn ar bhonn leis an dul chun cinn teicniúil, agus ba cheart foráil a dhéanamh maidir lena dtabhairt cothrom le dáta. Ba cheart go bhféadfadh na Ballstáit daoine a dhíolmhú ó na scrúduithe ar féidir leo cruthúnas a sholáthar go bhfuil taithí leanúnach acu i mbainistiú gníomhaíochtaí iompair.

(12) Ceanglaítear le cóir-iomaíocht agus córas iompair de bhóthar lena gcomhlíontar na rialacha go hiomlán go mbeidh leibhéal comhionann monatóireachta ag na Ballstáit. Maidir leis na húdaráis náisiúnta atá freagrach as monatóireacht a dhéanamh ar ghnóthais agus ar bhailíocht a n-údaruithe, tá ról fíorthábhachtach acu agus is cuí a áirithiú go ndéanfadh na húdaráis sin bearta leordhóthanacha a ghlacadh más gá, go háirithe trí údaruithe a fhionraí nó a tharraingt siar, nó trí mhí-oiriúnacht bainisteoirí iompair a bhíonn faillíoch arís agus arís eile nó a bhíonn ag gníomhú de mheon mímhacánta a dhearbhú.

(13) Chuirfeadh comhar riaracháin níos fearr idir Bhallstáit feabhas ar éifeachtacht na monatóireachta a dhéantar ar na gnóthais atá ag oibriú i roinnt Ballstát agus laghdódh sé na costais riaracháin sa todhchaí. Dhéanfadh cláir leictreonacha gnóthas a d'idirnascfaí ar fud an Chomhphobail, lena gcomhlíontar rialacha Comhphobail maidir le cosaint sonraí pearsanta, an comhoibriú sin a éascú agus an costas a bhaineann le rialuithe a laghdú do na gnóthais agus do na riaracháin araon. Tá cláir leictreonacha náisiúnta ann cheana féin i líon Ballstát. Bunaíodh bonneagar freisin d'fhonn an t-idirnasc idir Bhallstáit a chur ar aghaidh. D'fhéadfaí, dá bharr sin, go gcuirfeadh úsáid níos córasaí clár náisiúnta go mór le laghdú na gcostas riaracháin a bhaineann le seiceálacha agus sa tslí chéanna dhéanfaí a n-éifeachtacht a fheabhsú.

(14) Is sonraí pearsanta iad roinnt sonraí atá sna cláir leictreonacha náisiúnta a bhaineann le sáruithe agus le píonóis. Ba cheart do na Ballstáit, dá bhrí sin, na bearta is gá chun a áirithiú go gcomhlíonfar Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin (6), a chomhlíonadh, go háirithe maidir le monatóireacht ag údarás poiblí ar phróiseáil na sonraí pearsanta, ceart na ndaoine lena mbaineann chun faisnéise, a gceart rochtana agus a gceart agóide. Chun críocha an Rialacháin seo, dhealródh sé gur ghá sonraí den sórt sin a choinneáil ar feadh dhá bhliain ar a laghad chun a áirithiú nach ndéanfadh gnóthais dhícháilithe iad féin a bhunú i mBallstáit eile.

(15) Tá sé riachtanach cláir leictreonacha náisiúnta a idirnascadh de réir a chéile chun malartú tapa éifeachtúil faisnéise idir Bhallstáit a chumasú agus chun a áirithiú nach gcuirfí cathú ar oibreoirí iompair de bhóthar sáruithe tromchúiseacha a dhéanamh i mBallstáit eile seachas a mBallstát bunaíochta nó chun nach rachadh siad san amhantar lena ndéanamh. Éilíonn idirnascadh den sórt sin go saineofaí go comhpháirteach formáid shonrach de na sonraí a bheidh le malartú agus na nósanna imeachta teicniúla malartaithe na sonraí sin.

(16) D'fhonn malartú faisnéise éifeachtúil idir Bhallstáit a áirithiú, ba cheart pointí teagmhála náisiúnta a ainmniú agus ba cheart nósanna imeachta comhchoiteanna áirithe a bhaineann leis an bhfaisnéis íosta a shonrú i dtaca le teorainneacha ama agus a bheidh le cur ar aghaidh.

(17) D'fhonn saoirse bunaíochta a éascú, ba cheart go nglacfaí le doiciméid iomchuí a eiseoidh údarás inniúil sa Bhallstát ina mbíodh cónaí ar an mbainisteoir iompair mar chruthúnas leordhóthanach ar dhea-cháil maidir le ligean isteach don ghairm an oibreora iompair de bhóthar sa Bhallstát bunaíochta, ar choinníoll nár dearbhaíodh na daoine lena mbaineann ina ndaoine atá mí-oiriúnach chun gairm sin a chleachtadh i mBallstáit eile.

(18) Maidir le hinniúlacht ghairmiúil, d'fhonn saoirse bunaíochta a éascú, ba cheart don Bhallstát bunaíochta a mheas gur cruthúnas leordhóthanach é deimhniú eiseamláireach aonair a eiseofar i gcomhréir leis an Rialachán seo.

(19) Ceanglaítear monatóireacht níos géire a dhéanamh ar chur i bhfeidhm an Rialacháin seo ar leibhéal an Chomhphobail. Rud a chiallaíonn go gcaithfear tuarascálacha tráthrialta, a tharraingeofar suas ar bhonn clár náisiúnta, a chur ar aghaidh chuig an gCoimisiún maidir le dea-cháil, seasamh airgeadais agus inniúlacht ghairmiúil ghnóthais na hearnála iompair de bhóthar.

(20) Ba cheart go ndéanfadh na Ballstáit foráil do phionóis a bheadh infheidhme maidir le sáruithe ar an Rialachán seo. Ba cheart go mbeadh na pionóis sin éifeachtach, comhréireach agus athchomhairleach.

(21) Ó tharla nach féidir leis na Ballstáit féin cuspóir an Rialacháin seo a bhaint amach go leordhóthanach, eadhon nuachóiriú na rialacha lena rialaítear glacadh le gnóthas i ngairm an oibreora iompair de bhóthar d'fhonn a áirithiú go gcuirfear na rialacha sin i bhfeidhm níos comhionainne agus níos inchomparáide i mBallstáit, agus gur fearr, dá bhrí sin, is féidir iad a bhaint amach ar leibhéal an Chomhphobail, féadfaidh an Comhphobal bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach.

(22) Ba cheart na bearta is gá chun an Rialachán seo a chur chun feidhme a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún (7).

(23) Ba cheart, go háirithe, go dtabharfaí de chumhacht don Choimisiún liosta a tharraingt suas de chatagóirí, de chineálacha agus de leibhéil tromchúise na sáruithe a chuirfeadh faoi deara go gcaillfeadh oibreoirí iompair de bhóthar dea-cháil, Iarscríbhinn I, Iarscríbhinn II agus Iarscríbhinn III a ghabhann leis an Rialachán seo a oiriúnú don dul chun cinn teicniúil i dtaobh an eolais a bheidh le cur i gcuntas ag na Ballstáit agus inniúlacht ghairmiúil á n-aithint acu, agus i ndáil le múnla an deimhnithe inniúlachta gairmiúla, agus liosta a tharraingt suas de na sáruithe a bhféadfaí dea-cháil a chailleadh dá ndeasca, de bhreis orthu siúd a leagtar amach in Iarscríbhinn III a ghabhann leis an Rialachán seo. Ó tharla go bhfuil raon feidhme ginearálta ag na bearta sin agus gur le haghaidh eilimintí neamhriachtanacha den Rialachán seo a leasú a cheapfar iad, inter alia trína fhorlíonadh le heilimintí nua neamhriachtanacha, caithfear iad a ghlacadh i gcomhréir leis an nós imeachta rialúcháin lena ngabhann grinnscrúdú agus dá bhforáiltear in Airteagal 5a de Chinneadh 1999/468/CE.

(24) Ba cheart Treoir 96/26/CE a aisghairm,

TAR ÉIS AN RIALACHÁN SEO A GHLACADH:

CAIBIDIL I

FORÁLACHA GINEARÁLTA

Airteagal 1

Ábhar agus raon feidhme

1. Rialaítear leis an Rialachán seo glacadh le gnóthais i ngairm an oibreora iompair de bhóthar agus cleachtadh na gairme sin.

2. Beidh feidhm ag an Rialachán seo maidir leis na gnóthais go léir atá bunaithe sa Chomhphobal agus atá ag gabháil do ghairm an oibreora iompair de bhóthar. Beidh feidhm aige freisin maidir le gnóthais a bhfuil sé ar intinn acu gabháil do ghairm an oibreora iompair de bhóthar agus measfar go gcuimseoidh tagairtí do ghnóthais atá ag gabháil do ghairm an oibreora iompair de bhóthar, mar is iomchuí, tagairt do ghnóthais a bhfuil sé ar intinn acu gabháil de ghairm den sórt sin.

3. Maidir leis na réigiúin dá dtagraítear in Airteagal 299(2) den Chonradh, féadfaidh na Ballstáit lena mbaineann na coinníollacha a bheidh le comhlíonadh chun cleachtadh ghairm an oibreora iompair de bhóthar a oiriúnú, a mhéid a dhéanfaidh gnóthais atá bunaithe ansin na hoibríochtaí go hiomlán sna réigiúin sin.

4. De mhaolú ar mhír 2, mura bhforáiltear a mhalairt sa dlí náisiúnta, ní bheidh feidhm ag an Rialachán seo maidir leis an méid seo a leanas:

(a) gnóthais a bheidh ag gabháil do ghairm an oibreora tarlaithe de bhóthar trí bhíthin mótarfheithiclí nó cónasc feithiclí nach mó a meáin ualaithe ceadaithe ná 3,5 tonna. Féadfaidh na Ballstáit an tairseach sin a ísliú, áfach, do gach catagóir oibríochtaí iompair de bhóthar nó do chuid díobh;

(b) gnóthais ag gabháil go heisiach do sheirbhísí iompair do phaisinéirí de bhóthar chun críocha neamhthráchtála nó saor in aisce, agus a bhfuil príomhghníomhaíocht acu seachas gníomhaíocht mar oibreoir iompair paisinéirí de bhóthar;

(c) maidir le gnóthais nach mbeidh ag gabháil do ghairm an oibreora iompair de bhóthar ach trí bhíthin mótarfheithiclí uasluas údaraithe nach sáraíonn 40 km/u.

5. Féadfaidh na Ballstáit díolúine ó chur chun feidhme fhorálacha an Rialacháin seo, nó ó chuid díobh, a thabhairt d'oibreoirí iompair de bhóthar atá ag gabháil go heisiach d'oibríochtaí iompair náisiúnta a bhfuil tionchar fíorbheag acu ar mhargadh an iompair mar gheall ar na nithe seo a leanas:

(a) cineál na n-earraí a iompraítear; nó

(b) giorracht na n-achar atá i gceist.

Airteagal 2

Sainmhínithe

Chun críocha an Rialacháin seo:

1) ciallaíonn ‘gairm an oibreora tarlaithe de bhóthar’, gníomhaíocht aon ghnóthais a dhéanann earraí a iompar ar fruiliú nó ar luaíocht, cibé acu trí bhíthin mótarfheithiclí nó trí bhíthin cónasc feithiclí;

2) ciallaíonn ‘gairm an oibreora iompair phaisinéirí de bhóthar’, gníomhaíocht aon ghnóthais a dhéanann, trí úsáid a bhaint as mótarfheithiclí a thógtar agus a fheistítear le bheith oiriúnach chun níos mó ná naonúr, an tiománaí san áireamh a iompar, agus a bheidh ceaptha chun na críche sin, seirbhísí iompair do phaisinéirí a chur ar fáil don phobal nó do chatagóirí áirithe úsáideoirí ar íocaíocht ón duine atá á iompar nó ó eagraí an iompair;

3) ciallaíonn ‘gairm an oibreora iompair de bhóthar’, gairm an oibreora iompair phaisinéirí de bhóthar nó gairm an oibreora tarlaithe de bhóthar;

4) ciallaíonn ‘gnóthas’ aon duine nádúrtha, nó aon duine dlítheanach, bídís brabúsach nó ná bíodh, aon chomhlachas nó grúpa daoine gan pearsantacht dhlítheanach, bíodh sé brabúsach nó ná bíodh, nó aon chomhlacht oifigiúil, bíodh a phearsantacht dhlítheanach féin aige nó bíodh sé ag brath ar údarás a bhfuil pearsantacht den sórt sin aige atá ag gabháil d'iompar paisinéirí nó aon duine brabúsach nádúrtha nó dlítheanach atá ag gabháil d'iompar lastais;

5) ciallaíonn ‘bainisteoir iompair’, duine nádúrtha a bheidh fostaithe ag gnóthas, nó i gcás inar duine nádúrtha an gnóthas sin, an duine sin, nó más cuí, duine nádúrtha eile a bheidh ainmnithe ag an ngnóthas trí mheán conartha, is duine a stiúrfaidh gníomhaíochtaí iompair an ghnóthais sin ar mhodh éifeachtach agus buan;

6) ciallaíonn ‘údarú chun gairm an oibreora iompair de bhóthar a chleachtadh’ cinneadh riaracháin lena n-údaraítear do ghnóthas a chomhlíonann na coinníollacha a leagtar síos sa Rialachán seo gairm an oibreora iompair de bhóthar a chleachtadh;

7) ciallaíonn ‘údarás inniúil’ údarás náisiúnta, réigiúnach nó áitiúil i mBallstát a fhíoróidh, chun críche cleachtadh ghairm an oibreora iompair de bhóthar a údarú, cibé an gcomhlíonann gnóthas na coinníollacha a leagtar sa Rialachán seo, agus ar údarás é a dtugtar de chumhacht dó údarú chun gairm an oibreora iompair de bhóthar a chleachtadh a thabhairt, a fhionraí nó a tharraingt siar;

8) ciallaíonn ‘Ballstát bunaíochta’, an Ballstát ina bhfuil gnóthas bunaithe, beag beann ar cibé acu an ó thír eile atá a thionscnamh ag a bhainisteoir iompair nó nach ea.

Airteagal 3

Ceanglais maidir le gabháil do ghairm an oibreora iompair de bhóthar

1. Caithfidh gnóthais a bheidh ag gabháil do ghairm an oibreora iompair de bhóthar:

(a) a bheith bunaithe go héifeachtach agus go cobhsaí i mBallstát;

(b) dea-cháil a bheith acu;

(c) seasamh airgeadais iomchuí a bheith acu;

(d) an inniúlacht ghairmiúil is gá a bheith acu.

2. Féadfaidh na Ballstáit cinneadh a dhéanamh ceanglais fhorlíontacha bhreise a fhorchur, a bheidh comhréireach agus neamh-idirdhealaitheach, a bheidh ar ghnóthais a chomhlíonadh chun go n-údarófar dóibh gabháil de ghairm an oibreora iompair de bhóthar.

Airteagal 4

Bainisteoir iompair

1. Ainmneoidh gnóthas a ghabhann do ghairm an oibreora iompair de bhóthar duine nádúrtha amháin ar a laghad, an bainisteoir iompair, ar duine é nó í a chomhlíonfaidh na ceanglais a leagtar amach in Airteagal 3(1)(b) agus (d) agus a chomhlíonfaidh freisin na ceanglais seo a leanas:

(a) bainisteoidh sé gníomhaíochtaí iompair an ghnóthais go héifeachtach agus go leanúnach;

(b) beidh nasc dílis aige nó aici leis an ngnóthas, amhail a bheith fostaithe aige, a bheith ina stiúrthóir air nó ina scairshealbhóir ann, nó a bheith á riar, nó, más duine nádúrtha é an gnóthas, is eisean nó ise a an duine sin, agus

(c) beidh cónaí air nó uirthi sa Chomhphobal.

2. Mura gcomhlíonfaidh gnóthas an ceanglas maidir le hinniúlacht ghairmiúil a leagtar síos in Airteagal 3(1)(d), féadfaidh an t-údarás inniúil údarú a thabhairt dó gabháil do ghairm an oibreora iompair de bhóthar gan bainisteoir iompair a bheidh ainmnithe i gcomhréir le mír 1 den Airteagal seo, ar choinníoll:

(a) go ndéanfaidh an gnóthas duine nádúrtha a bhfuil cónaí air nó uirthi sa Chomhphobal a ainmniú, ar duine é nó í a chomhlíonann na ceanglais a leagtar síos in Airteagal 3(1)(b) agus (d), agus a bhfuil i dteideal faoi chonradh, cúraimí bainisteora iompair a fheidhmiú thar ceann an ghnóthais;

(b) go ndéanfaidh an conradh a nascfaidh an gnóthas leis an duine dá dtagraítear i bpointe (a) na cúraimí a bheidh le déanamh ar bhonn éifeachtach, leanúnach ag an duine sin a shonrú, agus go léireoidh sé a fhreagrachtaí nó a freagrachtaí mar bhainisteoir iompair. Is iad na cúraimí a bheidh le sonrú go háirithe, cúraimí a bhaineann le seirbhísiú agus cothabháil na bhfeithiclí, conarthaí agus doiciméid iompair a fhíorú, cuntasaíocht bhunúsach, ualaí nó seirbhísí a shannadh do thiománaithe agus d'fheithiclí, agus nósanna imeachta maidir le sábháilteacht a fhíorú;

(c) ina cháil nó ina cáil mar bhainisteoir iompair, go bhféadfaidh an duine dá dtagraítear i bpointe (a) gníomhaíochtaí iompair suas le ceithre ghnóthas éagsúla, ar a mhéad, a bhainistiú, agus flít iomlán nach mó ná 50 feithicil eatarthu á úsáid. Féadfaidh na Ballstáit líon seo na ngnóthas a laghdú agus/nó méid na gcabhlach iomlán feithiclí a d'fhéadfadh an duine sin a bhainistiú a laghdú, agus,

(d) go bhfeidhmeoidh an duine dá dtagraítear i bpointe (a) na cúraimí a shonraítear ar mhaithe leis an ngnóthas amháin agus go bhfeidhmeoidh sé nó sí a fhreagrachtaí nó a freagrachtaí go neamhspleách ar aon ghnóthais eile a éileoidh go gcuirfeadh an gnóthas oibríochtaí iompair i gcrích.

3. Féadfaidh na Ballstáit a chinneadh nach bhféadfar bainisteoir iompair a ainmneofar i gcomhréir le mír 1 a ainmniú i gcomhréir le mír 2 freisin, nó nach n-ainmneofar é nó í ach i leith líon teoranta gnóthas nó i leith cabhlaigh feithiclí is lú ná iad sin dá dtagraítear i mír 2(c).

4. Tabharfaidh an gnóthas fógra don údarás inniúil faoin mbainisteoir iompair nó faoi na bainisteoirí iompair a ainmneofar.

CAIBIDIL II

NA COINNÍOLLACHA A BHEIDH LE COMHLÍONADH CHUN NA CEANGLAIS A LEAGTAR SÍOS IN AIRTEAGAL 3 A SHÁSAMH

Airteagal 5

Coinníollacha a bhaineann leis an gceanglas bunaíochta

D'fhonn an ceanglas a leagtar síos in Airteagal 3(1)(a) a shásamh, caithfidh an gnóthas, sa Bhallstát lena mbaineann:

(a) bunaíocht a bheith aige a bheidh suite sa Bhallstát sin, maille le háitreabh ina bhféadfaidh sé a dhoiciméid ghnó a chur ar fáil ar iarraidh ón údarás inniúil, go háirithe a dhoiciméid chuntasaíochta, a dhoiciméid uile maidir le bainistíocht foirne, a dhoiciméid uile ina bhfuil sonraí maidir le ham tiomána agus tréimhsí sosa agus aon doiciméad eile nach mór rochtain a bheith ag an údarás inniúil air d'fhonn comhlíonadh na gcoinníollacha a leagtar síos sa Rialachán seo a fhíorú. Féadfaidh na Ballstáit a cheangal ar ghnóthais ar a gcríoch doiciméid den sórt sin a bheith ar fáil ar a n-áitreabh tráth ar bith;

(b) a luaithe a dheonófar údarú dó, feithicil amháin nó níos mó ná feithicil amháin a bheidh cláraithe nó a chuirfear i gcúrsaíocht ar shlí eile i gcomhréir le reachtaíocht an Bhallstáit sin, a bheith ar fáil aige, cibé acu ar lánúinéireacht atá feithiclí sin nó mar shampla ar feithiclí iad a choimeadtar faoi chonradh fruilcheannaigh, faoi chonradh fruilithe nó faoi chonradh léasúcháin;

(c) a oibríochtaí a dhéanamh ar mhodh éifeachtach agus leanúnach agus ina mbeidh an fearas is gá ag lárionad oibríochta a bheidh suite sa Bhallstát sin.

Airteagal 6

Coinníollacha a bhaineann leis an gceanglas maidir le dea-cháil

1. Faoi réir mhír 2 den Airteagal seo, cinnfidh na Ballstáit na coinníollacha a chaithfidh gnóthas agus bainisteoir iompair a chomhlíonadh d'fhonn an ceanglas maidir le dea-cháil a leagtar síos in Airteagal 3(1)(b) a shásamh.

Agus cinneadh á dhéanamh acu i leith cibé an bhfuil an ceanglas sin maidir le dea-cháil á gcomhlíonadh ag gnóthas, cuirfidh na Ballstáit iompraíocht an ghnóthais, a bhainisteoirí iompair agus aon duine ábhartha eile san áireamh, de réir mar a chinnfidh an Ballstát. Aon tagairt atá san Airteagal seo do chiontuithe, do phionóis nó do sháruithe, cuimseoidh sí ciontaithe, pionóis nó sáruithe an ghnóthais é féin, a bhainisteoirí iompair agus aon duine ábhartha eile de réir mar a chinnfidh an Ballstát.

Beidh ar a laghad an méid seo a leanas sna coinníollacha dá dtagraítear sa chéad fhomhír:

(a) nach bhfuil aon chúis réasúnach ann chun dea-cháil an bhainisteora iompair nó dea-cháil an ghnóthais sin a cheistiú, amhail ciontú nó pionóis mar thoradh ar shárú tromchúiseach ar na rialacha náisiúnta atá i bhfeidhm sna réimsí seo a leanas: (i) dlí na tráchtála, (ii) dlí na dócmhainneachta, (iii) coinníollacha pá agus fostaíochta na gairme, (iv) trácht ar bhóithre, (v) dliteanas gairmiúil; agus

(b) nach ndearna an bainisteoir iompair ná an gnóthas iompair de bhóthar nach fuarthas ciontach iad i gcion coiriúil tromchúiseach nó nár thabhaigh siad pionós i mBallstát amháin nó níos ná Ballstát amháin mó maidir le sárú tromchúiseach ar rialacha an Chomhphobail a bhaineann go háirithe leis na nithe seo a leanas: (i) am tiomána agus sosanna na dtiománaithe, am oibre agus suiteáil agus úsáid trealaimh taifeadta; (ii) meáchain uasta agus toisí uasta feithiclí tráchtála a úsáidtear sa trácht idirnáisiúnta; (iii) buncháilíocht agus oiliúint leanúnach na dtiománaithe; (iv) ródacmhainneacht feithiclí tráchtála, lena n-áirítear an chigireacht theicniúil bhliantúil éigeantach ar mhótarfheithiclí; (v) rochtain ar mhargadh an tarlaithe idirnáisiúnta de bhóthar, nó de réir mar is iomchuí, rochtain ar mhargadh an iompair phaisinéirí de bhóthar; (vi) sábháilteacht maidir le hiompar earraí contúirteacha de bhóthar; (vii) suiteáil agus úsáid feistí teorannaithe luais i gcatagóirí áirithe feithiclí; (viii) an ceadúnas tiomána; (ix) glacadh le gnóthais sa ghairm; (x) iompar ainmhithe.

2. Chun críocha phointe (b) den tríú fomhír de mhír 1:

(a) Nuair a fhaightear an bainisteoir iompair ciontach i gcion coiriúil tromchúiseach nó má chuirtear pionós ar an mbainisteoir iompair nó ar na gnóthais iompair i gceann amháin nó níos mó de na Ballstáit i gceann de na sáruithe is tromchúisí ar rialacha an Chomhphobail, mar a leagtar amach in Iarscríbhinn IV iad, déanfaidh údarás inniúil an Bhallstáit bhunaíochta air féin nós imeachta riaracháin a chur i gcrích mar is cóir ar dhóigh atá iomchuí agus tráthúil, lena n-áireofar, más iomchuí, seiceáil a dhéanamh ar áitreabh an ghnóthais lena mbaineann. Cinnfear leis an nós imeachta an freagairt dhíréireach a bheadh ann, de bharr imthosca sonracha, an dea-cháil a bhaint sa chás ar leith sin. Beidh réasúnú cuí ag aon chinneadh den sórt sin agus bonn cirt leis. Má mheasann an t-údarás inniúil gur freagairt dhíréireach a bheadh i ndea-cháil a bhaint, féadfaidh sé a chinneadh nár cailleadh dea-cháil. Sa chás sin, taifeadfar na cúiseanna sa chlár náisiúnta. Sonrófar líon na gcinntí sin sa tuarascáil dá dtagraítear in Airteagal 26(1). Má mheasann an t-údarás inniúil nach freagairt dhíréireach a bheadh sa bhaint dea-cháile, caillfear dea-cháil de thoradh an chiontaithe nó an phionóis,

(b) tarraingeoidh an Coimisiún liosta de chatagóirí suas, de chineálacha agus de leibhéil tromchúise maidir le sáruithe ar rialacha Comhphobail, chomh maith leo siúd a leagtar amach in Iarscríbhinn IV, a bhféadfaí dea-cháil a chailliúint dá mbarr. Cuirfidh na Ballstáit san áireamh faisnéis faoi na sáruithe sin, lena n-airítear faisnéis a gheofar ó Bhallstáit eile, nuair a bheidh siad ag socrú na dtosaíochtaí le haghaidh seiceálacha de bhun Airteagal 12(1). Na bearta sin gur le haghaidh eilimintí neamhriachtanacha den Rialachán seo a leasú a cheapfar iad trína fhorlíonadh, agus a bhaineann leis an liosta sin, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 25(3). Chuige sin, déanfaidh an Coimisiún: (i) na catagóirí agus na cineálacha sáruithe is minice a chastar orthu a leagan síos; (ii) leibhéal tromchúise na sáruithe a shainiú de réir a gcumais chun baol báis nó baol maidir le gortú tromchúiseach a chur ar fáil; agus (iii) an mhinicíocht a sholáthar lena bhféachfar ar shraith sáruithe a théann thar an minicíocht sin mar sháruithe níos tromchúisí, tríd an líon tiománaithe a úsáidfear le haghaidh na ngníomhaíochtaí iompair a bhainisteoidh bainisteoir iompair a chur san áireamh.

3. Ní chomhlíonfar an ceanglas a leagtar síos in Airteagal 3(1)(b) go dtí go dtarlóidh beart athshlánúcháin nó aon bheart comhéifeacht eile, de bhun fhorálacha ábhartha an dlí náisiúnta atá ann.

Airteagal 7

Coinníollacha maidir le ceanglas a bhaineann le seasamh airgeadais

1. D'fhonn an ceanglas a leagtar síos in Airteagal 3(1)(c) beidh gnóthas in ann a oibleagáidí airgeadais a chomhlíonadh i rith na bliana cuntasaíochta. Chun na críche sin, taispeánfaidh an gnóthas, ar bhonn na gcuntas bliantúil arna ndeimhniú ag iniúchóir nó ag duine atá creidiúnaithe mar is iomchuí, go bhfuil caipiteal agus cúlchistí aige ar EUR 9 000, ar a laghad, a móriomlán nuair nach n-úsáidtear ach aon fheithicil amháin agus EUR 5 000 gach bliain do gach feithicil bhreise a úsáidfear.

Chun críche an Rialacháin seo socrófar luach an Euro gach cúig bliana in airgeadraí na mBallstát nach nglacann páirt sa triú céim den Aontas Airgeadaíochta Eorpaigh. Is iad na rátaí a bheidh le cur i bhfeidhm na rátaí a gheofar an chéad lá oibre de Dheireadh Fómhair agus a fhoilseofar in Iris Oifigiúil an Aontais Eorpaigh. Beidh éifeacht acu ón 1 Eanáir an bhliain féilire dár gcionn.

Tuigfear gurb iad na hítimí cuntasaíochta a shainmhínítear sa Cheathrú Treoir 78/660 CEE ón gComhairle an 25 Iúil 1978 arna fothú ar Airteagal 54(3)(g) den Chonradh maidir le cuntais bhliantúla cineálacha áirithe cuideachtaí (8) na hítimí cuntasaíochta dá dtagraítear sa chéad fhomhír.

2. De mhaolú ar mhír 1, féadfaidh an t-údarás inniúil a aontú nó a éileamh go léireoidh gnóthas a sheasamh airgeadais trí mheán deimhnithe amhail árachas dliteanais ghairmiúil ó bhanc amháin nó níos mó ná banc amháin nó ó institiúid airgeadais eile amháin nó níos mó ná institiúid airgeadais amháin, lena n-áirítear cuideachtaí árachais a mbíonn ráthaíocht i gcomhpháirt agus go leithleach á cur ar fáil acu don ghnóthas i leith na méideanna a shonraítear sa chéad fhomhír de mhír 1. Féadfaidh na Ballstáit a chinneadh gur féidir an ráthaíocht a ghlaoch isteach le comhaontú an údaráis inniúil lena n-udaraítear cleachtadh ghairm an oibreora de bhóthar agus nach féidir é a scaoileadh gan comhaontú an údaráis sin.

3. Maidir leis na cuntais bhliantúla dá dtagraítear i mír (2), nó maidir leis an ráthaíocht dá dtagraítear i mír (3), agus a chaithfear a fhíorú, is cuntais iad nó is ráthaíocht í de chuid an eintitis eacnamaíoch a bheidh bunaithe ar chríoch an Bhallstáit ina n-iarrfar údarú agus ní cuntais ná ráthaíocht iad de chuid aon eintiteas eile a bunaíodh i mBallstát eile.

Airteagal 8

Coinníollacha a bhaineann leis an gceanglas maidir le hinniúlacht ghairmiúil

1. D'fhonn an ceanglas a leagtar síos in Airteagal 3(1)(d), beidh eolas an duine nó na ndaoine lena mbaineann a fhreagróidh don leibhéal dá bhforáiltear i gCuid 1 d'Iarscríbhinn I sna hábhair a liostaítear inti. Is trí scrúdú scríofa éigeantach a thaispeánfar an t-eolas sin, scrúdú ar féidir a fhorlíonadh le scrúdú béil, má chinneann Ballstát amhlaidh. Eagrófar na scrúduithe sin i gcomhréir le Cuid II d'Iarscríbhinn I. Chuige sin, féadfaidh na Ballstáit a chinneadh tréimhse oiliúna a fhorchur roimh an scrúdú.

2. Is iad na húdaráis nó na comhlachtaí atá údaraithe go cuí chuige sin ag Ballstát de réir na gcritéar a shainmhíneoidh sé féin, a fhéadfaidh na scrúduithe scríofa agus na scrúduithe béil dá dtagraítear i mír 1 a eagrú agus dheimhniú, agus iadsan amháin. Fíoróidh na Ballstáit go tráthrialta go bhfuil na coinníollacha faoina n-eagraíonn na húdaráis nó na comhlachtaí sin i gcomhréir le hIarscríbhinn I.

3. Féadfaidh na Ballstáit údarú, mar is iomchuí, a thabhairt do chomhlachtaí inniúla, i gcomhréir le critéir a shaineoidh na Ballstáit, chun oiliúint d'ardchaighdeán a chur ar fáil d'iarratasóirí chun iad a ullmhú do na scrúduithe mar aon le hoiliúint leanúnach chun go bhféadfaidh bainisteoirí iompair ar mian leo sin a gcuid eolais a thabhairt cothrom le dáta.

4. Féadfaidh Ballstát díolúine a thabhairt dóibh siúd a bhfuil cáilíochtaí áirithe ardoideachais nó oideachais theicniúil acu, arna n-eisiúint sa Bhallstát sin agus a chuimsíonn eolas i leith na n-ábhar uile a liostaítear in Iarscríbhinn I agus a bhfuil ainmnithe go sonrach chun na críche sin acu as an scrúdú sna hábhair a chuimsítear leis na cáilíochtaí sin. Ní bheidh feidhm ag an díolúine sin ach maidir leis na ranna sin de Chuid I d'Iarscríbhinn I a gcuimsíonn an cháilíocht na hábhair uile atá liostaithe faoi cheannteideal gach ranna ina leith.

Féadfaidh Ballstát díolúine a thabhairt i leith codanna sonraithe de na scrúduithe dóibh siúd a bhfuil deimhnithe inniúlachta gairmiúla acu atá bailí d'oibríochtaí iompair náisiúnta sa Bhallstát sin.

5. Tabharfar teastas a eisíonn an t-údarás nó an comhlacht dá dtagraítear i mír 2 ar aird mar chruthúnas ar inniúlacht ghairmiúil. Ní fhéadfar an teastas sin a aistriú chuig aon duine eile. Déanfar an deimhniú a tharraingt suas i gcomhréir leis an deimhniú eiseamláireach a leagtar amach in Iarscríbhinn II agus in Iarscríbhinn III agus beidh stampa agus síniú an údaráis chuí-údaraithe nó an chomhlachta chuí-údaraithe a d'eisigh é air.

6. Déanfaidh an Coimisiún Iarscríbhinn I, Iarscríbhinn II agus Iarscríbhinn III a oiriúnú don dul chun cinn teicniúil. Na bearta sin, arna gceapadh chun eilimintí neamhriachtanacha den Rialachán seo a leasú, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 25(3).

7. Déanfaidh an Coimisiún malartú taithí agus malartú faisnéise idir Bhallstáit a éascú agus a spreagadh, nó trí aon chomhlacht a dhéanfaidh sé a ainmniú, a bhaineann le hoiliúint, le scrúduithe agus le húdaruithe.

Airteagal 9

Díolúine ón scrúdú

Daoine ar féidir leo cruthúnas a sholáthar go raibh gnóthas tarlaithe de bhóthar nó gnóthas iompair paisinéirí de bhóthar á bhainistiú go leanúnach acu i mBallstát i rith thréimhse 15 bliana roimh … (9) roimh theacht i bhfeidhm an Rialacháin seo, féadfaidh na Ballstáit a chinneadh gur féidir iad a dhíolmhú ón scrúdú dá dtagraítear in Airteagal 8(1).

CAIBIDIL III

ÚDARÚ AGUS MONATÓIREACHT

Airteagal 10

Údaráis inniúla

1. Déanfaidh gach Ballstát údarás inniúil amháin nó níos mó ná udarás inniúil amháin a ainmniú chun a áirithiú go gcuirfear an Rialachán seo chun feidhme i gceart. Beidh de chumhacht ag na húdaráis inniúla sin na nithe seo a leanas a dhéanamh:

(a) iarratais a dhéanfaidh gnóthais a scrúdú;

(b) údaruithe a dheonú chun gabháil do ghairm an oibreora de bhóthar, agus na húdaruithe sin a fhionraí nó a tharraingt siar;

(c) a dhearbhú go bhfuil duine nádúrtha mí-oiriúnach chun gníomhaíochtaí iompair gnóthais a bhainistiú i gcáil bainisteora iompair;

(d) na seiceálacha is gá a dhéanamh chun a fhíorú an gcomhlíonann gnóthas na ceanglais a leagtar síos in Airteagal 3.

2. Foilseoidh na húdaráis inniúla na coinníollacha go léir a leagtar síos de bhun an Rialacháin sin, aon fhorálacha náisiúnta eile, na nósanna imeachta a bheidh le leanúint ag na hiarratasóirí leasmhara mar aon leis na míniúcháin a ghabhann leo.

Airteagal 11

Scrúdú agus clárú a dhéanamh ar iarratais

1. Údarófar do ghnóthas iompair a chomhlíonfaidh na ceanglais a leagtar amach in Airteagal 3, tar éis dó iarratas a dhéanamh, gabháil do ghairm an oibreora iompair de bhóthar. Cinnteoidh an t-údarás inniúil go sásaíonn an gnóthas a chuireann iarratas isteach na ceanglais a leagtar síos san Airteagal sin. Féadfaidh na Ballstáit a shonrú, i reachtaíocht náisiúnta iomchuí, ré na n-údaruithe chun gabháil do ghairm an oibreora iompair de bhóthar.

Féadfaidh sé teacht as toradh measúnaithe go n-eiseofaí ceadúnas Comhphobail i gcomhréir le Rialachán (CE) Uimh. …/2009 agus le Rialachán (CE) Uimh. …/2009. Féadfaidh Ballstát údarú seachas ceadúnas Comhphobail, a eisiúint do ghnóthais nach mbeidh i mbun oibríochta iompair ach amháin laistigh de chríocha an Bhallstáit.

2. Déanfaidh an t-údarás inniúil na sonraí a bhaineann le gnóthais a údaróidh sé agus dá dtagraítear i bpointe (a) go pointe (d) den chéad fhomhír d'Airteagal 16(2) a thaifeadadh sa chlár leictreonach náisiúnta dá dtagraítear in Airteagal 16.

3. Beidh an teorainn ama chun go scrúdódh údarás inniúil iarratas ar údarú chomh gearr agus is féidir agus ní rachaidh sí thar thrí mhí ón dáta a fhaigheann an t-údarás inniúil na doiciméid uile a bheidh riachtanach chun an t-iarratas a mheas. Féadfaidh an t-údarás inniúil síneadh a chur leis an teorainn ama sin ar feadh tréimhse breise dhá mhí i gcásanna ina mbeidh call cuí leis.

4. Go dtí an 31 Nollaig 2012, fíoróidh an t-údarás inniúil, i gcás ina mbeidh aon amhras ann agus dea-cháil gnóthais á meas aige, cibé ag tráth an iarratais an mbeidh sé dearbhaithe, i gceann de na Ballstáit, go bhfuil an bainisteoir iompair nó na bainisteoirí iompair a ainmníodh mí-oiriúnach chun gníomhaíochtaí iompair gnóthais a bhainistiú de bhun Airteagal 14.

Ón 1 Eanáir 2013 i leith, agus dea-cháil gnóthais á meas aige, fíoróidh an t-údarás inniúil, trí rochtain a fháil ar na sonraí dá dtagraítear i bpointe (f) den chéad fhomhír d'Airteagal 16(2), trí rochtain dhíreach shlán ar an gcuid ábhartha de na cláir náisiúnta nó ar iarratas uaidh, cibé ag tráth an iarratais an mbeidh sé dearbhaithe, i gceann de na Ballstáit, go bhfuil an bainisteoir iompair nó na bainisteoirí iompair a ainmníodh mí-oiriúnach chun gníomhaíochtaí iompair a bhainistiú de bhun Airteagal 14.

Na bearta gur le haghaidh eilimintí neamhriachtanacha den Rialachán seo a leasú a cheapfar iad agus ar bearta iad a bhaineann leis na dátaí dá dtagraítear sa mhír seo a chur siar trí mbliana ar a mhéid, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 25(3).

5. Laistigh de thréimhse 28 lá nó tréimhse is giorra ná sin, de réir mar a chinnfidh an Ballstát bunaíochta, tabharfaidh gnóthais a bhfuil údarú acu chun gabháil do ghairm an oibreora iompair de bhóthair fógra faoi aon athruithe do na sonraí dá dtagraítear i mír 2 don údarás inniúil a d'eisigh an t-údarú.

Airteagal 12

Seiceálacha

1 Déanfaidh na húdaráis inniúla monatóireacht lena sheiceáil go leanfaidh na gnóthais a údaraíonn siad chun gairm an oibreora iompair de bhóthar a chleachtadh de bheith ag comhlíonadh na gceanglas a leagtar síos in Airteagal 3. Chun na críche sin, déanfaidh Ballstáit seiceálacha lena ndíreofar ar na gnóthais a bhfeicfear baol breise a bheith ag baint leo. Chuige sin, leathnóidh na Ballstáit an córas aicmithe rioscaí arna bhunú acu de bhun Airteagal 9 de Threoir 2006/22/CE ó Pharlaimint na hEorpa agus ón gComhairle an 15 Márta 2006 maidir le conníollacha íosta chun Rialacháin (CEE) Uimh. 3820/85 agus 3821/85 ón gComhairle maidir le reachtaíocht shóisialta a bhaineann le gníomhaíochtaí iompair de bhóthar a chur chun feidhme (10) chun na sáruithe uile a shonraítear in Airteagal 6 den Rialachán seo a chumhdach.

2 Go dtí 31 Nollaig 2014, déanfaidh na Ballstáit seiceálacha ar a laghad gach cúig bliana chun a fhíorú cibé an comhlíonann gnóthais na ceanglais a leagtar síos in Airteagal 3.

Na bearta gur le haghaidh eilimintí neamhriachtanacha den Rialachán seo a leasú a cheapfar iad agus a bhaineann leis na dátaí dá dtagraítear sa chéad fhomhír a chur siar, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 25(3).

3. Déanfaidh Ballstáiit seiceálacha ar leith a chur i gcrích d'fhonn a fhíorú go gcomhlíonann an gnóthas na coinníollacha maidir le glacadh le gnóthais i ngairm an oibreora de bhóthar aon uair a iarrfaidh an Coimisiún air déanamh amhlaidh i gcásanna cuí-réasúnaithe. Cuirfidh an Ballstát an Coimisiún ar an eolas maidir le torthaí na seiceálacha sin agus torthaí na mbeart a cuireadh i gcrích má shuitear nach bhfuil na coinníollacha a leagtar síos sa Rialachán seo á gcomhlíonadh a thuilleadh ag an ngnóthas.

Airteagal 13

Nós imeachta maidir le húdaruithe a fhionraí agus a tharraingt siar

1. Má shuíonn an t-údarás inniúil go bhfuil an baol ann nach gcomhlíonfaidh gnóthas na ceanglais a leagtar síos in Airteagal 3 a thuilleadh, tabharfaidh sé fógra faoi sin don ghnóthas. Má shuíonn an t-údarás inniúil nach bhfuil ceann amháin nó níos mó ná ceann amháin de na ceanglais sin á gcomhlíonadh a thuilleadh, féadfaidh sé ceann de na teorannacha ama seo a leanas a shocrú don ghnóthas chun cúrsaí a chur ina gceart:

(a) teorainn ama nach faide ná sé mhí, ar tréimhse í lenar féidir síneadh sé mhí a chur leis i gcás báis nó éagumais fhisiciúil an bhainisteora iompair chun duine a earcú in ionad an bhainisteora iompair nuair nach gcomhlíonann an bainisteoir iompair na coinníollacha maidir le dea-cháil nó le hinniúlacht ghairmiúil a thuilleadh;

(b) teorainn ama nach faide ná sé mhí a gcaithfidh an gnóthas a staid a chur ina ceart laistigh di trína thaispeáint go bhfuil bunaíocht éifeachtach chobhsaí aige;

(c) teorainn ama nach faide ná sé mhí nuair nach gcomhlíonfar an ceanglas maidir le seasamh airgeadais, d'fhonn a thaispeáint go gcomhlíonfar an ceanglas ar bhonn buan.

2. Féadfaidh an t-údarás inniúil a cheangal ar ghnóthas ar fionraíodh nó ar tarraingíodh siar a n-údarú go bhfuil éirithe lena bhainisteoir iompair sa scrúdú dá dtagraítear in Airteagal 8(1) roimh bheart athshlánúcháin ar bith a thionscnamh.

3. Má shuíonn an t-údarás inniúil nach gcomhlíonann gnóthas ceann amháin nó níos mó ná ceann amháin de na ceanglais a leagtar síos in Airteagal 3, fionróidh sé nó tarraingeoidh sé siar an t-údarú chun gabháil do ghairm an oibreora iompair de bhóthar lastigh de na teorainneacha ama dá dtagraítear i mír 1 den Airteagal seo.

Airteagal 14

Dearbhú go bhfuil bainisteoir iompair mí-oiriúnach

1. Nuair a chaillfidh bainisteoir iompair dea-cháil i gcomhréir le hAirteagal 6, dearbhóidh an t-údarás go bhfuil an bainisteoir iompair de bhóthar chun gníomhaíochtaí iompair an gnóthais a bhainistiú.

2. Mura ndéanfar agus go dtí go ndéanfar beart athshlánúcháin a thionscnamh i gcomhréir le forálacha an dlí náisiúnta, ní bheidh an deimhniú inniúlachta gairmiúla an bhainisteora iompair dá dtagraítear in Airteagal 8(5) de chuid an duine a dhearbhaítear a bheith mí-oiriúnach bailí a thuilleadh i mBallstát ar bith.

Airteagal 15

Cinntí ó na húdaráis inniúla agus achomhairc

1. Cinntí diúltacha a dhéanfaidh údaráis inniúla na mBallstát de bhun an Rialacháin seo, lena n-áirítear gan glacadh le gnóthas i ngairm an oibreora iompair de bhóthar nó údarú atá ann a fhionraí nó a tharraingt siar nó mí-oiriúnacht bainisteora iompair a dhearbhú, luafaidh siad na cúiseanna ar a mbeidh siad bunaithe.

Cuirfidh cinntí den sórt sin san áireamh an fhaisnéis a bheidh ar fáil maidir le sáruithe a rinne an gnóthas nó an bainisteoir iompair, ar sáruithe iad a d'fhéadfadh dochar a dhéanamh do dhea-cháil an ghnóthais, maille le haon fhaisnéis eile a bheidh faoina réir ag an údarás inniúil. Sonrófar iontu na bearta athshlánúcháin is infheidhme i gcás údarú a fhionraí nó mí-oiriúnacht a dhearbhú.

2. Déanfaidh na Ballstáit bearta chun a áirithiú go mbeidh an deis ag na gnóthais agus ag na daoine lena mbaineann achomharc a dhéanamh ar na cinntí dá dtagraítear i mír 1 os comhair, ar a laghad, comhlacht neamhspleách neamhchlaonta amháin nó os comhair cúirte dlí.

CAIBIDIL IV

SIMPLIÚ AGUS COMHOIBRIÚ RIARACHÁIN

Airteagal 16

Cláir leictreonacha náisiúnta

1. Chun an Rialachán seo a chur chun feidhme, agus go háirithe Airteagal 11 go hAirteagal 14 agus Airteagal 26 de, coimeádfaidh gach Ballstát clár leictreonach náisiúnta de na gnóthais iompair de bhóthar atá údaraithe ag údarás inniúil arna ainmniú ag an mBallstát chun gabháil do ghairm an oibreora iompair de bhóthar. Déanfar na sonraí a bheidh sa chlár sin a phróiseáil faoi mhaoirseacht údaráis phoiblí a ainmneofar chun na críche sin. Beidh na sonraí ábhartha a bheidh sa chlár leictreonach náisiúnta inrochtana ag údaráis inniúla uile an Bhallstáit a bheidh i gceist

Eiseoidh an Coimisiún, faoin 1 Meitheamh 2009, treoirlínte maidir leis na ceanglais íosta do na sonraí atá le cur isteach sa chlár leictreonach náisiúnta ón dáta a chinnfear d'fhonn idirnascadh na gclár a éascú amach anseo. Féadfaidh sé a mholadh go n-áireofar marcanna clárúcháin feithicle chomh maith leis na sonraí dá dtagraítear i mír 2.

2. Beidh na sonraí seo a leanas ar a laghad sa cláir leictreonacha náisiúnta:

(a) ainm agus foirm dhlíthiúil an ghnóthais;

(b) seoladh an bhunaíochta;

(c) ainmneacha na mbainisteoirí iompair a bheidh ainmnithe chun na coinníollacha maidir le dea-cháil agus inniúlacht ghairmiúil a chomhlíonadh nó, de réir mar is iomchuí, ainm ionadaí dhlíthiúil;

(d) an cineál údaraithe, líon na bhfeithiclí a chumhdaítear ann agus, i gcás inarb iomchuí, sraithuimhir an cheadúnais Chomhphobail agus na cóipeanna deimhnithe;

(e) líon, catagóir agus cineál na sáruithe tromchúiseacha dá dtagraítear in Airteagal 6(1)(b), ar tháinig ciontuithe nó pionóis astu le dhá bhliain anuas;

(f) ainmneacha aon duine ar dearbhaíodh é a bheith mí-oiriúnach chun gníomhaíochtaí iompair gnóthais a bhainistiú fad is nach bhfuil dea-cháil an duine sin nó na ndaoine sin athbhunaithe de bhun Airteagal 6(3), agus na bearta athshlánúcháin is infheidhme.

Chun críche phointe (e), agus faoin 31 Nollaig 2015, féadfaidh na Ballstáit a roghnú nach n-áireofar sa chlár leictreonach náisiúnta ach na sáruithe is tromchúisí a leagtar amach in Iarscríbhinn IV.

Féadfaidh na Ballstáit a roghnú an fhaisnéis dá dtagraítear i bpointe (e) agus i bpointe (f) den chéad fhomhír a choimeád i gcláir ar leithligh. Sa chás sin, cuirfear ar fáil na sonraí ábhartha arna n-iarraidh sin nó beidh siad inrochtana go díreach ag údaráis inniúla uile na mBallstát a bheidh i gceist. Cuirfear an fhaisnéis a iarrfar ar fáil laistigh de 30 lá oibre ón iarraidh a fháil.

I gcás ar bith, ní bheidh rochtain ag údaráis seachas na húdaráis inniúla ar na sonraí dá dtagraítear i bpointe (e) agus i bpointe (f) den chéad fhomhír seo ach má bhíonn cumhachtaí bronnta go cuí orthu a bhaineann le maoirseacht agus le forchur pionós in earnáil an iompair de bhóthar agus má tá a gcuid feidhmeannach faoi mhionn nó má tá siad faoi oibleagáid fhoirmiúil rúndachta.

3. Sonraí i ndáil le gnóthas a bhfuil a údarú curtha ar fionraí nó a bhfuil a údarú tarraingthe siar, fanfaidh siad ar an gclár leictreonach náisiúnta ar feadh dhá bhliain ón lá a ndeachaidh an fionraí as feidhm nó ón lá ar tarraingíodh siar an ceadúnas, agus bainfear den chlár iad láithreach ina dhiaidh sin.

Sonraí i ndáil le duine ar dearbhaíodh é a bheith mí-oiriúnach le haghaidh ghairm an oibreora de bhóthar, fanfaidh siad ar an gclár leictreonach náisiúnta fad nach n-athbhunófar dea-cháil an duine sin de bhun Airteagail 6(3). Nuair a dhéantar beart athshlánúcháin den sórt sin nó aon bheart eile a bhfuil éifeacht chóibhéiseach aige a ghlacadh, bainfear na sonraí den chlár láithreach.

Sonróidh na sonraí dá dtagraítear sa chéad fhomhír agus sa dara fomhír na cúiseanna is bun leis na húdaruithe nó leis an dearbhú mí-oiriúnachta a fhionraí nó a tharraingt siar, de réir mar is iomchuí, agus an ré a fhreagraíonn do gach ceann acu.

4. Glacfaidh na Ballstáit na bearta go léir is gá chun a chinntiú go gcoimeádfar na sonraí go léir sa chlár leictreonach náisiúnta cothrom le dáta agus cruinn, go háirithe na sonraí dá dtagraítear i bpointe (e) go pointe (f) den chéad fhomhír de mhír 2.

5. Gan dochar do mhír 1 ná do mhír 2, glacfaidh na Ballstáit na bearta go léir is gá chun a chinntiú go bhfuil na cláir leictreonacha náisiúnta inrochtana ar fud an Chomhphobail tríd na pointí teagmhála náisiúnta a shainmhínítear in Airteagal 18. Déanfar an inrochtaineacht a chur chun feidhme trí phointí teagmhála náisiúnta faoin 31 Nollaig 2012 ar dhóigh go mbeidh údarás inniúil Ballstáit ar bith in ann cláir leictreonach náisiúnta d'aon Bhallstát a cheadú.

6. Glacfaidh an Coimisiún, i gcomhréir leis an nós imeachta dá dtagraítear in Airteagal 25(2), comhrialacha maidir le mír 5 a chur chun feidhme, amhail formáid na sonraí a mhalartófar na nósanna imeachta teicniúla le haghaidh ceadú leictreonach a dhéanamh ar chláir leictreonacha Ballstát eile agus chun idirinoibritheacht na gclár sin a chur chun cinn le bunachair sonraí ábhartha eile. Cinnfear leis na comhrialacha sin cé acu údarás a bheidh freagrach as an rochtain ar shonraí agus as úsáid bhreise a bhaint as sonraí tar éis rochtana agus as na sonraí a choimeád cothrom le dáta tar éis na rochtana agus chuige sin áireofar iontu rialacha maidir le logáil shonraí agus maidir le monatóireacht a dhéanamh ar shonraí.

7. Na bearta gur le haghaidh eilimintí neamhriachtanacha den Rialachán seo a leasú a cheapfar iad agus a bhaineann leis na teorainneacha ama dá dtagraítear i mír 1 agus i mír 5 a chur siar, glacfar iad i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 25(3).

Airteagal 17

Cosaint sonraí pearsanta

Ag féachaint do Threoir 95/46/CE a chur i bhfeidhm, áiritheoidh na Ballstáit go háirithe:

(a) go gcuirfear gach duine ar an eolas nuair a dhéanfar sonraí ina leith a thaifeadadh nó nuair a bheartófar na sonraí sin a chur ar aghaidh chuig tríú páirtithe. Sonrófar san fhaisnéis a chuirfear ar fáil céannacht an údaráis a bheidh freagrach as próiseáil na sonraí, cineál na sonraí a bheidh á bpróiseáil agus na cúiseanna le gníomhaíocht den sórt sin;

(b) go mbeidh ceart rochtana ag gach duine ar na sonraí a bhaineann leo a bheidh ag an údarás a bheidh freagrach as próiseáil na sonraí. Déanfar an ceart sin a chur i bhfeidhm gan srian, ag eatraimh réasúnta agus gan rómhoill nó gan costas rómhór don iarratasóir;

(c) go mbeidh an ceart ag gach duine a mbeidh na sonraí a bhaineann leo neamhiomlán nó míchruinn, ceartú, scriosadh nó blocáil a fháil ar na sonraí sin;

(d) go mbeidh an ceart ag gach duine, ar fhorais dhlisteanacha láidre, cur i gcoinne próiseála ar shonraí a bhaineann leo. I gcás ina gcuirfear ina choinne ar bhonn cirt, ní fhéadfaidh baint a bheith ag an bpróiseáil leis na sonraí sin a thuilleadh.

Airteagal 18

Comhoibriú riaracháin idir Bhallstáit

1. Déanfaidh na Ballstáit pointe teagmhála náisiúnta a ainmniú a bheidh freagrach as malartú faisnéise leis na Ballstáit eile i dtaca le cur i bhfeidhm an Rialacháin seo. Déanfaidh Ballstáit ainmneacha agus seoltaí a bpointí teagmhála náisiúnta a chur ar aghaidh chuig an gCoimisiún faoin … (11). Déanfaidh an Coimisiún liosta de na pointí teagmhála go léir a chur le chéile agus cuirfidh sé an liosta sin ar aghaidh chuig na Ballstáit.

2. Ballstáit a mhalartóidh faisnéis faoi chuimsiú an Rialacháin seo, úsáidfidh siad na pointí teagmhála náisiúnta a ainmneofar de bhun mhír 1.

3. Na Ballstáit a mhalartóidh faisnéis a bhaineann leis na sáruithe dá dtagraítear in Airteagal 6(2), nó bainisteoirí iompair a ndearbhófar go bhfuil siad mí-oiriúnach, comhlíonfaidh siad an nós imeachta agus cloífidh siad leis na teorainneacha ama dá dtagraítear in Airteagal 13(1) de Rialachán (CE) Uimh. …/2009, nó más iomchuí, in Airteagal 23(1) de Rialachán (CE) Uimh. …/2009. Ballstát a gheobhaidh fógra faoi shárú tromchúiseach ar tháinig ciontú nó smachtbhanna i mBallstát eile dá thoradh, déanfaidh sé an sárú sin a thaifeadadh ina chlár leictreonach náisiúnta.

CAIBIDIL V

AITHEANTAS FRITHPHÁIRTEACH A THABHAIRT DO DHEIMHNITHE AGUS DO DHOICIMÉID EILE

Airteagal 19

Deimhnithe dea-cháile agus doiciméid choibhéiseacha eile

1. Gan dochar d'Airteagal 11(4), glacfaidh an Ballstát bunaíochta gur leor do fhianaise ar dhea-cháil maidir le glacadh le gnóthas i ngairm an oibreora iompair de bhóthar, go dtabharfar ar aird sliocht as taifead dlíthiúil nó, mura féidir sin, doiciméad coibhéiseach, a eiseoidh údarás dlíthiúil nó riaracháin inniúil sa Bhallstát ina mbíodh cónaí ar an mbainisteoir iompair.

2. I gcás ina gceanglóidh Ballstát ar a náisiúnaigh féin coinníollacha áirithe maidir le dea-cháil a chomhlíonadh, agus nach féidir cruthúnas go gcomhlíontar na coinníollacha sin a chur ar fáil sa doiciméad dá dtagraítear i mír 1, glacfaidh an Ballstát sin, mar chruthúnas leordhóthanach do náisiúnaigh de chuid Ballstát eile, le deimhniú a eiseoidh údarás dlíthiúil nó riaracháin inniúil sa Bhallstát nó sna Ballstáit ina mbíodh cónaí ar an mbainisteoir iompair ina luafar go bhfuil na coinníollacha seo comhlíonta. Bainfidh an deimhniú sin leis an bhfaisnéis shonrach a chuirfear san áireamh sa Bhallstát bunaíochta.

3. Mura mbeidh an doiciméad dá dtagraítear i mír 1 nó an dearbhú dá dtagraítear i mír 2 eisithe ag an mBallstát nó ag na Ballstáit ina mbíodh cónaí ar an mbainisteoir iompair, féadfar dearbhú faoi mhionn nó dearbhú sollúnta a chur in ionad an doiciméad nó an dearbhú sin, dearbhú a dhéanfaidh an bainisteoir iompair os comhair údaráis bhreithiúnaigh inniúil nó údaráis riaracháin inniúil nó, más iomchuí, os comhair nótaire de chuid an Bhallstáit ina mbíodh cónaí ar an mbainisteoir. Déanfaidh an t-údarás sin nó an nótaire sin deimhniú a eisiúint lena ndéanfar fíordheimhniú ar an dearbhú faoi mhionn nó ar an dearbhú sollúnta.

4. Ní ghlacfar le doiciméid dá dtagraítear i mír 1 agus teastas dá dtagraítear i mír 2 má thugtar ar aird iad tráth is déanaí ná trí mhí ón dáta a n-eiseofar iad. Beidh feidhm ag an gcoinníoll sin freisin maidir le dearbhú a dhéantar i gcomhréir le mír (3).

Airteagal 20

Deimhnithe a bhaineann le seasamh airgeadais

I gcás ina ndéanfaidh Ballstát coinníollacha áirithe maidir le seasamh airgeadais a fhorchur ar a náisiúnaigh de bhreis ar na coinníollacha a leagtar amach in Airteagal 7, glacfaidh an Ballstát sin le deimhniú a eiseoidh údarás riaracháin inniúil sa Bhallstát nó sna Ballstáit ina mbíodh cónaí ar an mbainisteoir iompair, ina luafar gur comhlíonadh na coinníollacha sin, mar chruthúnas leordhóthanach i gcás náisiúnaigh na mBallstát eile. Bainfidh an deimhniú sin leis an bhfaisnéis shonrach a chuirfear san áireamh sa Bhallstát bunaíochta.

Airteagal 21

Deimhnithe inniúlachta gairmiúla

1. Déanfaidh na Ballstáit aitheantas mar fhianaise leordhóthanach ar inniúlacht ghairmiúil a thabhairt do dheimhniú lena gcomhlíontar múnla an deimhnithe a leagtar amach in Iarscríbhinn III a eiseoidh an t-údarás nó an chomhlacht atá cuí-údaraithe chun na críche sin.

2. Measfar deimhniú a eiseofar roimh an … (12) mar fhianaise ar inniúlacht ghairmiúil de bhun na bhforálacha a bhí i bhfeidhm go dtí an dáta sin, measfar iad a bheith coibhéiseach leis an deimhniú, a ndéantar múnla de a leagan amach in Iarscríbhinn III agus aithneofar iad mar fhianaise ar inniúlacht ghairmiúil sna Ballstáit go léir. Iad siúd a bhfuil deimhniú inniúlachta gairmiúla acu nach bhfuil bailí ach le haghaidh an iompair náisiúnta, féadfaidh na Ballstáit a chinneadh go mbeidh orthu pas a fháil sa scrúdú nó i gcodanna den scrúdú dá dtagraítear in Airteagal 8(1).

CAIBIDIL VI

FORÁLACHA CRÍOCHNAITHEACHA

Airteagal 22

Pionóis

1. Leagfaidh na Ballstáit síos na rialacha maidir le pionóis is infheidhme maidir le sáruithe ar fhorálacha an Rialacháin seo, agus glacfaidh siad gach beart is gá chun a áirithiú go gcuirfear na pionóis sin chun feidhme. Beidh na pionóis dá bhforáiltear éifeachtúil, comhréireach agus athchomhairleach. Tabharfaidh na Ballstáit fógra faoi na forálacha sin don Choimisiún faoin … (11)ar a dhéanaí agus aon leasú ina dhiaidh sin a mbeadh tionchar aige orthu, tabharfaidh siad fógra faoi don Choimisiún gan mhoill. Áiritheoidh na Ballstáit go gcuirfear na bearta sin i bhfeidhm gan idirdhealú a dhéanamh ar bhonn náisiúntacht ná áit bhunaíochta an ghnóthais.

2. Áireofar go háirithe sna pionóis dá dtagraítear i mír 1 fionraí an údaraithe chun gabháil do ghairm an oibreora de bhóthar, tarraingt siar an údaraithe sin agus dearbhú mí-oiriúnachta na mbainisteoirí iompair.

Airteagal 23

Forálacha idirthréimhseacha

Gnóthais a bhfuil údarú acu roimh an … (13) chun gabháil do ghairm an oibreora iompair de bhóthar, comhlíonfaidh siad forálacha an Rialacháin seo faoin … (14).

Airteagal 24

Cúnamh frithpháirteach

Comhoibreoidh údaráis inniúla na mBallstát go dlúth agus tabharfaidh siad cúnamh frithpháirteach dá chéile chun an Rialachán seo a chur i bhfeidhm. Malartóidh na húdaráis inniúla faisnéis faoi chiontuithe agus faoi phionóis le haghaidh sáruithe tromchúiseacha agus maidir le faisnéis shonrach eile ar dóigh go mbeadh iarmhairtí acu do chleachtadh ghairm an oibreora iompair de bhóthar, de réir na bhforálacha is infheidhme maidir le cosaint sonraí príobháideacha.

Airteagal 25

Nós imeachta coiste

1. Tabharfaidh an Coiste a cuireadh ar bun le hAirteagal 18(1) de Rialachán (CEE) Uimh. 3821/85 ón gComhairle an 20 Nollaig 1985 maidir le trealamh taifeadta in iompar ar bhóithre (15) cúnamh don Choimisiún.

2. I gcás ina ndéanfar tagairt don mhír seo, beidh feidhm ag Airteagal 3 agus ag Airteagal 7 de Chinneadh 1999/468/CE, ag féachaint d'fhorálacha Airteagal 8 de.

3. I gcás ina ndéanfar tagairt don mhír seo, beidh feidhm ag Airteagal 5a(1) go (4) agus ag Airteagal 7 de Chinneadh 1999/468/CE ón gComhairle, ag féachaint d'fhorálacha Airteagal 8 de.

Airteagal 26

Tuarascálacha

1. Déanfaidh na Ballstáit tuarascáil maidir le gníomhaíochtaí na n-údarás inniúil a tharraingt suas gach dhá bhliain agus cuirfidh siad ar aghaidh chuig an gCoimisiún í. Is éard a bheidh sa tuarascáil sin:

(a) forbhreathnú ar an earnáil i dtaca le dea-cháil, seasamh airgeadais agus inniúlacht ghairmiúil;

(b) líon na n-údaruithe a tugadh, de réir bliana agus de réir cineáil, líon na n-údaruithe a fionraíodh, líon na n-údaruithe a tarraingíodh siar, líon na ndearbhuithe mí-oiriúnachta mar aon leis na cúiseanna a bhí leis na cinntí sin;

(c) líon na ndeimhnithe inniúlachta gairmiúla a eisíodh gach bliain;

(d) príomhstaitisticí maidir le cláir leictreonacha náisiúnta agus an úsáid a bhaineann na húdaráis inniúla astu; agus

(e) forbhreathnú ar mhalartuithe faisnéise leis na Ballstáit eile, ina mbeidh go háirithe líon bliantúil na sáruithe a fuarthas agus ar tugadh fógra ina leith do Bhallstáit eile agus na freagraí a fuarthas de bhun Airteagal 18(2), chomh maith le líon bliantúil na n-iarrataí agus na bhfreagraí a fuarthas de bhun Airteagal 18(3).

2. Ar bhonn tuarascálacha dá dtagraítear i mír 1, déanfaidh an Coimisiún tuarascáil maidir le cleachtadh ghairm an oibreora iompair de bhóthar a chur isteach gach dhá bhliain chuig Parlaimint na hEorpa agus chuig an gComhairle. Beidh sa tuarascáil sin go háirithe measúnú ar oibriú an mhalartaithe faisnéise idir Bhallstáit agus athbhreithniú ar fheidhmiú na gclár náisiúnta leictreonach agus ar na sonraí atá iontu. Foilseofar an tuarascáil sin an tráth céanna leis an tuarascáil dá dtagraítear in Airteagal 17 de Rialachán (CE) Uimh. 561/2006 ó Pharlaimint na hEorpa agus ón gComhairle an 15 Márta 2006 maidir le comhchuibhiú reachtaíochta sóisialaí áirithe a bhaineann le hiompar ar bhóithre (16).

Airteagal 27

Liosta de na húdaráis inniúla

Cuirfidh gach Ballstát ar aghaidh chuig an gCoimisiún faoin … (12) liosta de na húdaráis inniúla a bheidh ainmnithe aige chun gairm an oibreora iompair de bhóthar a chleachtadh, mar aon le liosta de na húdaráis údaraithe nó de na comhlachtaí údaraithe a bheidh freagrach as na scrúduithe dá dtagraítear in Airteagal 8(1) a eagrú agus as na deimhnithe a eisiúint. Foilseoidh an Coimisiún in Iris Oifigiúil an Aontais Eorpaigh liosta comhdhlúite de na húdaráis nó de na comhlachtaí sin ar fud an Chomhphobail.

Airteagal 28

Bearta náisiúnta a chur in iúl

Déanfaidh na Ballstáit téacs na ndlíthe, na rialachán, agus na bhforálacha riaracháin a ghlacfaidh siad sa réimse atá faoi rialú ag an Rialachán seo a chur in iúl don Choimisiún tráth nach déanaí ná 30 lá tar éis an lae a nglacfar iad agus, den chéad uair faoin … (12).

Airteagal 29

Aisghairm

Aisghairtear leis seo Treoir 96/26/CE.

Airteagal 30

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm aige le héifeacht ón … (14).

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh i/sa … Thar ceann Pharlaimint na hEorpa An tUachtarán … Thar ceann na Comhairle An tUachtarán …

(1) IO C 151, 17.6.2008, lch. 16.

(2) IO C 14, 19.1.2008, lch. 1.

(3) Tuairim ó Pharliamint na hEorpa an 21 Bealtaine 2008 (nár foilsíodh fós san Iris Oifigiúil), Comhsheasamh ón gComhairle an 9 Eanáir 2009, Seasamh ó Pharliamint na hEorpa an … (nár foilsíodh fós san Iris Oifigiúl). Cinneadh ón gChomhairle an …

(4) IO L 124, 23.5.1996, lch. 1.

(5) IO L …

(6) IO L 281, 23.11.1995, lch. 31.

(7) IO L 184, 17.7.1999, lch. 23.

(8) IO L 222, 14.8.1978, lch. 11.

(9) Dáta theacht i bhfeidhm an Rialacháin seo.

(10) IO L 102, 11.4.2006, lch. 35.

(11) Dhá bhliain ó theacht i bhfeidhm an Rialacháin seo.

(12) Dáta chur i bhfeidhm an Rialacháin seo.

(13) An dáta a dtiocfaidh an Rialachán seo i bhfeidhm.

(14) Dhá bhliain tar éis an dáta a dtiocfaidh an Rialachán seo i bhfeidhm.

(15) IO L 370, 31.12.1985, lch. 8.

(16) IO L 102, 11.4.2006, lch. 1.

IARSCRÍBHINN I I. LIOSTA DE NA hÁBHAIR DÁ dTAGRAÍTEAR IN AIRTEAGAL 8 Ní mór ar a laghad na hábhair a liostaítear thíos maidir le tarlú de bhóthar agus iompar paisinéirí de bhóthar faoi seach a bheith cumhdaithe san eolas a chuirfear san áireamh chun go n-aithneofaí Ballstáit inniúlacht ghairmiúil go hoifigiúil. I ndáil leis na hábhair sin, caithfidh an leibhéal eolais agus an cumas praiticiúil is gá chun bainistiú a dhéanamh ar ghnóthas iompair a bheith ag iarratasóirí ar phoist mar oibreoirí tarlaithe de bhóthar agus ag iarratasóirí ar phoist mar oibreoirí iompair paisinéirí de bhóthar. Ní fhéadfaidh an leibhéal íosta eolais, mar a shonraítear thíos, a bheith níos lú ná leibhéal 3 de struchtúr na leibhéal oiliúna a leagtar síos san Iarscríbhinn a ghabhann le Cinneadh 85/368/CEE (1), éadhon an leibhéal a bhaintear amach le linn oideachais éigeantaigh arna fhorlíonadh le hoiliúint ghairmiúil agus le hoiliúint theicniúil bhreise, nó le hoiliúint theicniúil mheánscoile nó eile. A. AN DLÍ SIBHIALTA Maidir le tarlú de bhóthar agus iompar de bhóthar, caithfidh an t-iarratasóir go háirithe: (1) cur amach a bheith aige ar na príomhchineálacha conarthaí a úsáidtear san iompar de bhóthar agus ar na cearta agus na hoibleagáidí a eascraíonn astu; (2) a bheith in ann conradh iompair a bheidh bailí ó thaobh dlí de a chaibidil, go háirithe ó thaobh coinníollacha iompair de; maidir le tarlú de bhóthar: (3) a bheith in ann éileamh a phríomhaí nó a príomhaí a mheas maidir le cúiteamh as caillteanas earraí nó as damáiste d'earraí le linn a n-iompair nó as seachadadh déanach, agus tuiscint a bheith aige ar an tionchar a bheadh ag éileamh dá leithéid ar a dhliteanas conarthach; (4) cur amach a bheith aige ar na rialacha agus ar na hoibleagáidí a eascraíonn as Coinbhinsiún CMR ar an gConradh le haghaidh Iompair Idirnáisiúnta Earraí de Bhóthar; maidir le hiompar paisinéirí de bhóthar: (5) a bheith in ann éileamh a phríomhaí a mheas maidir le damáiste do phaisinéirí nó dá mbagáiste le linn timpiste i rith an iompair nó maidir le cúiteamh as moilleanna, agus tuiscint a bheith aige ar an tionchar a bheadh ag éileamh dá leithéid ar a dhliteanas conarthach. B. AN DLÍ TRÁCHTÁLA Maidir le tarlú de bhóthar agus iompar de bhóthar, caithfidh an t-iarratasóir go háirithe: (1) cur amach a bheith aige ar na coinníollacha agus ar na foirmiúlachtaí a leagtar síos maidir le cleachtadh na gairme, ar na hoibleagáidí ginearálta atá ar thrádálaithe (clárú, cuntais a choimeád etc.) agus ar iarmhairtí na féimheachta; (2) eolas iomchuí a bheith aige ar na cineálacha éagsúla cuideachtaí tráchtála atá ann agus ar na rialacha a bhaineann lena mbunú agus lena n-oibriú. C. AN DLÍ SÓISIALTA Caithfidh an t-iarratasóir, go háirithe, maidir le tarlú de bhóthar agus iompar de bhóthar, cur amach a bheith aige ar an méid seo a leanas: (1) ról agus feidhm na n-institiúidí sóisialta éagsúla a bhaineann le hearnáil an iompair de bhóthar (ceardchumainn, comhairlí oibreacha, maoir cheardchumann, cigirí saothair, etc.); (2) na hoibleagáidí a bhíonn ar fhostóirí maidir le slándáil shóisialta; (3) na rialacha lena rialaítear conarthaí oibre do na catagóirí éagsúla oibrithe a bhíonn fostaithe ag gnóthais iompair de bhóthar (foirm na gconarthaí, oibleagáidí na bpáirtithe, coinníollacha oibre agus uaireanta oibre, saoire le pá, luach saothair, sárú conartha, etc.); (4) na rialacha is infheidhme maidir le ham tiomána, le tréimhsí sosa agus le ham oibre, go háirithe forálacha Rialachán (CEE) Uimh. 3821/85, Rialachán (CE) Uimh. 561/2006, Treoir 2002/15/CE (2) agus Treoir 2006/22/CE, agus na socruithe praiticiúla chun na forálacha sin a chur i bhfeidhm; agus (5) na rialacha is infheidhme maidir le buncháilíochtaí agus le hoiliúint leanúnach na dtiománaithe, go háirithe na rialacha a dhíorthaíonn ó Threoir 2003/59/CE (3). D. AN DLÍ FIOSCACH Caithfidh an t-iarratasóir, go háirithe, maidir le tarlú de bhóthar agus iompar de bhóthar, cur amach a bheith aige ar na rialacha lena rialaítear na nithe seo a leanas: (1) an Cháin Bhreisluacha (CBL) ar sheirbhísí iompair; (2) an cháin ar mhótarfheithiclí; (3) na cánacha ar fheithiclí áirithe tarlaithe de bhóthar mar aon leis na dolaí agus na muirir le haghaidh lucht úsáidte bonneagair; (4) an cháin ioncaim. E. BAINISTIÚ GNÓ AGUS AIRGEADAIS AN GHNÓTHAIS Maidir le tarlú de bhóthar agus iompar de bhóthar, caithfidh an t-iarratasóir go háirithe: (1) cur amach a bheith aige ar na dlíthe agus ar na cleachtais a bhaineann le húsáid seiceanna, billí malairte, nótaí gealltanais, cártaí creidmheasa agus bealaí nó modhanna eile íocaíochta; (2) cur amach a bheith aige ar na foirmeacha éagsúla creidmheasa (creidmheas bainc, creidmheas doiciméadach, taiscí ráthaíochta, morgáistí, léasú, tógáil ar cíos, fachtóireacht, etc.) agus ar na muirir agus ar na hoibleagáidí a eascraíonn astu; (3) fios a bheith aige cad is clár comhardaithe ann, conas a leagtar amach é agus conas é a léiriú; (4) a bheith in ann cuntas sochair agus dochair a léamh agus a léiriú; (5) a bheith in ann brabúsacht agus staid airgeadais an ghnóthais a mheas, go háirithe ar bhonn cóimheas airgeadais; (6) a bheith in ann buiséad a ullmhú; (7) cur amach a bheith aige ar ghnéithe costais an ghnóthais (costais sheasta, costais athraitheacha, caipiteal oibre, dímheas, etc.), agus a bheith in ann na costais a ríomh in aghaidh na feithicle, in aghaidh an chiliméadair nó in aghaidh an tonna; (8) a bheith in ann cairt eagraíochta a tharraingt suas d'fhoireann an ghnóthais ina hiomláine agus pleananna oibre etc. a eagrú; (9) cur amach a bheith aige ar phrionsabail na margaíochta, na poiblíochta agus an chaidrimh phoiblí lena n-áirítear seirbhísí iompair, tionscnamh díolacháin agus comhaid chustaiméirí a ullmhú, etc.; (10) cur amach a bheith aige ar na cineálacha éagsúla árachais a bhaineann le hiompar de bhóthar (árachas dliteanais árachas um ghortú tionóisceach/árachas saoil, árachas neamhshaoil, árachas bagáiste) mar aon leis na ráthaíochtaí agus na hoibleagáidí a eascraíonn uathu; (11) cur amach a bheith aige ar an gcaoi a mbaintear feidhm as tarchur leictreonach sonraí i réimse an iompair de bhóthar; maidir le tarlú de bhóthar: (12) a bheith in ann na rialacha lena rialaítear sonrascadh seirbhísí tarlaithe de bhóthar a chur i bhfeidhm agus an bhrí agus na himpleachtaí atá ag Incoterms a bheith ar eolas aige; (13) cur amach a bheith aige ar na catagóirí éagsúla cúntóirí iompair, a ról, a bhfeidhmeanna agus, i gcás inarb iomchuí, a stádas; maidir le iompar paisinéirí de bhóthar: (14) a bheith in ann na rialacha lena rialaítear táillí agus praghsanna i dtaca le hiompar poiblí agus le hiompar príobháideach paisinéirí a chur i bhfeidhm; (15) a bheith in ann na rialacha lena rialaítear sonrascadh seirbhísí iompair paisinéirí de bhóthar a chur i bhfeidhm. F. ROCHTAIN AR AN MARGADH Caithfidh an t-iarratasóir, go háirithe, maidir le tarlú de bhóthar agus iompar de bhóthar, cur amach a bheith aige ar an méid seo a leanas: (1) na rialacháin cheirde lena rialaítear iompar de bhóthar ar fruiliú nó ar luaíocht, nó cíos agus fochonraitheoireacht feithiclí tionsclaíocha, agus go háirithe na rialacha lena rialaítear eagrú oifigiúil na gairme, glacadh leis an iarratasóir sa ghairm, údaruithe le haghaidh oibríochtaí iompair de bhóthar laistigh den Chomhphobal agus lasmuigh de, cigireachtaí agus smachtbhannaí; (2) na rialacha a bhaineann le gnóthas iompair de bhóthar a chur ar bun; (3) na doiciméid éagsúla is gá chun seirbhísí iompair de bhóthar a oibriú, agus na nósanna imeachta seiceála a thabhairt isteach chun a áirithiú go ndéanfar na doiciméid fhormheasta a bhaineann le gach oibríocht iompair, go háirithe na doiciméid a bhaineann leis an bhfeithicil, leis an tiománaí, leis na hearraí nó leis an mbagáiste, a choimeád san fheithicil agus in áitreabh an ghnóthais; maidir le tarlú de bhóthar: (4) na rialacha a bhaineann le heagrú an mhargaidh i dtaca le seirbhísí iompair earraí, chomh maith leis na rialacha a bhaineann le láimhseáil lasta agus lóistíocht; (5) na foirmiúlachtaí ag teorainneacha, maidir le ról agus raon feidhme dhoiciméid T agus carnets TIR agus maidir leis na hoibleagáidí agus na freagrachtaí a eascraíonn as a n-úsáid; maidir le hiompar paisinéirí de bhóthar: (6) na rialacha maidir le heagrú an mhargaidh in iompar paisinéirí de bhóthar; (7) na rialacha chun seirbhísí iompair a thionscnamh agus a bheith in ann pleananna iompair a tharraingt suas. G. CAIGHDEÁIN THEICNIÚLA AGUS GNÉITHE TEICNIÚLA OIBRIÚCHÁIN Maidir le tarlú de bhóthar agus iompar de bhóthar, caithfidh an t-iarratasóir go háirithe: (1) cur amach a bheith aige ar na rialacha a bhaineann le meáchain agus toisí feithiclí sna Ballstáit agus ar na nósanna imeachta atá le leanúint i gcás ualaí neamhghnácha ar eisceacht iad ó na rialacha sin; (2) a bheith in ann feithiclí agus a gcomhpháirteanna (fonnadh, inneall, córas tarchurtha, córas coscánaithe, etc.) a roghnú de réir riachtanais an ghnóthais; (3) cur amach a bheith aige ar na nósanna imeachta a bhaineann le cineálcheadú, le clárú agus le hiniúchadh teicniúil na bhfeithiclí sin; (4) tuiscint a bheith aige ar na bearta a chaithfear a dhéanamh d'fhonn torann a laghdú agus truailliú aeir trí astaíochtaí sceite mótarfheithiclí a chomhrac; (5) a bheith in ann pleananna tréimhsiúla cothabhála a tharraingt suas d'fheithiclí agus dá dtrealamh; maidir le tarlú de bhóthar: (6) cur amach a bheith aige ar na cineálacha éagsúla gaireas maidir le láimhseáil agus lódáil lasta (cúlchláir, coimeádáin, pailléid, etc.) agus a bheith in ann nósanna imeachta a thabhairt isteach agus treoracha a eisiúint maidir le hearraí a luchtú agus a dhíluchtú (dáileadh lasta, cruachadh, stuáil, blocáil, daingniú, etc.); (7) cur amach a bheith aige ar theicníochtaí éagsúla an mhuiniompair agus an iompair chomhcheangailte rolladh ann — rolladh as; (8) a bheith in ann nósanna imeachta a chur chun feidhme chun na rialacha a bhaineann le hiompar earraí contúirteacha agus le hiompar dramhaíola a chomhlíonadh, go háirithe na rialacha a eascraíonn as Treoir 94/55/CE (4), as Treoir 96/35/CE (5), agus as Rialachán (CEE) Uimh. 259/93 (6) ón gComhairle; (9) a bheith in ann na nósanna imeachta a chur chun feidhme chun na rialacha a bhaineann le hiompar earraí meatacha a chomhlíonadh, go háirithe na rialacha a eascraíonn as an gComhaontú maidir le hIompar Idirnáisiúnta Earraí Bia Meatacha agus maidir leis an Trealamh Speisialta atá le húsáid i ndáil leis an Iompar sin (ATP); (10) a bheith in ann nósanna imeachta a chur chun feidhme chun na rialacha a bhaineann le hiompar ainmhithe beo a chomhlíonadh. H. SÁBHÁILTEACHT AR BHÓITHRE Maidir le tarlú de bhóthar agus iompar de bhóthar, caithfidh an t-iarratasóir go háirithe: (1) fios a bheith aige cé na cáilíochtaí a cheanglaítear a bheith ag tiománaithe (ceadúnas tiomána, deimhnithe dochtúra, deimhnithe infheidhmeachta, etc.); (2) a bheith in ann na bearta is gá a ghlacadh chun a áirithiú go gcomhlíonfaidh tiománaithe na rialacha tráchta, na toirmisc nó na srianta atá i bhfeidhm i mBallstáit éagsúla (luasteorainneacha, tosaíochtaí, srianta feithimh agus páirceála, úsáid soilse, comharthaí bóthair, etc.); (3) a bheith in ann treoracha do thiománaithe a tharraingt suas chun comhlíonadh na gceanglas sábháilteachta ag tiománaithe a sheiceáil i dtaca le staid na bhfeithiclí, a dtrealaimh agus a lasta, agus i dtaca leis na bearta coisctheacha a bheidh le glacadh; (4) a bheith in ann na coinníollacha a leagan síos a bheidh le leanúint i gcás timpiste agus nósanna imeachta iomchuí a chur chun feidhme chun atarlú timpistí nó cionta tromchúiseacha tráchta a sheachaint; (5) a bheith in ann nósanna imeachta a chur chun feidhme chun earraí a dhaingniú i gceart agus a bheith ar an eolas maidir leis na teicníochtaí comhfhreagracha; maidir le hiompar paisinéirí de bhóthar: (6) buneolas a bheith aige ar leagan amach ghréasán bóithre na mBallstát. II. EAGRÚ AN SCRÚDAITHE 1. Eagróidh na Ballstáit scrúdú scríofa éigeantach a fhéadfaidh siad a fhorlíonadh le scrúdú béil roghnach chun a chinntiú go bhfuil an leibhéal eolais is gá ag na hiarratasóirí ar phoist mar oibreoirí tarlaithe sna hábhair a liostaítear i gCuid I agus go háirithe a gcumas na hionstraimí agus na teicníochtaí a ghabhann leis na hábhair sin a úsáid agus na dualgais fheidhmiúcháin agus chomhordaitheacha a chomhfhreagraíonn dóibh a chomhlíonadh. (a) Beidh dhá thástáil i gceist leis an scrúdú scríofa, eadhon: (i) ceisteanna scríofa ar ceisteanna ilroghnacha iad (ceithre fhreagra a d'fhéadfadh a bheith ar gach ceist), ceisteanna a éilíonn freagraí díreacha, nó meascán den dá chóras; (ii) cleachtaí scríofa/cás-staidéir. Dhá uair an chloig ar a laghad a mhairfidh gach tástáil. (b) I gcás ina n-eagrófar scrúdú béil, féadfaidh na Ballstáit a ordú go mbeadh rannpháirtíocht ann ag brath rath a bheith ar iarratasóirí sa scrúdú scríofa. 2. I gcás ina n-eagróidh na Ballstáit scrúdú béil freisin, caithfidh siad, maidir le gach ceann de na trí thástáil, foráil a dhéanamh d'ualú marcanna, ar 25 % ar a laghad de líon iomlán na marcanna a thabharfar a bheidh ann agus 40 % ar a mhéad. I gcás nach n-eagróidh na Ballstáit ach scrúdú scríofa, caithfidh siad, maidir le gach ceann de na tástálacha, foráil a dhéanamh d'ualú marcanna, ar 40 % ar a laghad de líon iomlán na marcanna a thabharfar a bheidh ann agus 60 % ar a mhéad. 3. Maidir leis na tástálacha go léir, ní mór d'iarratasóirí 60 % ar a laghad a ghnóthú mar mheán de líon iomlán na marcanna a bheidh le bronnadh, ach gan níos lú ná 50 % de líon iomlán na marcanna a d'fhéadfaí a bhaint amach a ghnóthú in aon tástáil faoi leith. Féadfaidh Ballstát an marc sin a ísliú ó 50 % go dtí 40 % in aon tástáil amháin. (1) Cinneadh ón gComhairle 85/368/CEE an 16 Iúil 1985 maidir le comparáideacht cháilíochtaí ghairmoiliúna idir Bhallstáit an Chomhphobail Eorpaigh (IO L 199, 31.7.1985, lch. 56). (2) Treoir 2002/15/CE ó Pharlaimint na hEorpa agus ón gComhairle an 11 Márta 2002 maidir le heagrú ama oibre daoine i mbun gníomhaíochtaí soghluaiste iompair ar bhóithre (IO L 80, 23.3.2002, lch. 35). (3) Treoir 2003/59/CE ó Pharlaimint na hEorpa agus ón gComhairle an 15 Iúil 2003 maidir le cáiliú tosaigh agus oiliúint leanúnach tiománaithe feithiclí áirithe bóthar d'iompar earraí agus paisinéirí (IO L 226, 10.9.2003, lch. 4). (4) Treoir 94/55/CE ón gComhairle an 21 Samhain 1994 maidir le comhfhogasú dhlíthe na mBallstát i ndáil le hiompar earraí contúirteacha de bhóthar (IO L 319, 12.12.1994, lch. 7). (5) Treoir 96/35/CE ón gComhairle an 3 Meitheamh 1996 maidir le ceapadh agus maidir le cáilíocht ghairmoiliúna comhairleoirí d'iompar earraí contúirteacha de bhóthar, d'iarnród agus d'uiscebhealach intíre (IO L 145, 19.6.1996, lch. 10). (6) Rialachán (CEE) Uimh. 259/93 ón gComhairle an 1 Feabhra 1993 maidir le loingsiú dramhaíola a mhaoirsiú agus a rialú laistigh den Chomhphobal Eorpach agus isteach ann agus amach as (IO L 30, 6.2.1993, lch. 1).

IARSCRÍBHINN II GNÉITHE SLÁNDÁLA AN DEIMHNITHE INNIÚLACHTA GAIRMIÚLA Ní mór don doiciméad ar a laghad dhá ghné de na gnéithe slándála seo a leanas a bheith aige: — holagram; — snáithíní speisialta sa phaipéar a thagann chun sofheictheachta faoi sholas ultravialait; — líne mhicreaphrionta amháin ar a laghad (nach mbeidh a chló sofheicthe ach le gloine formhéadúcháin agus nach bhféadfar a atáirgeadh le meaisíní fótachóipeála); — carachtair thadhlacha, siombail nó patrúin; — uimhriú dúbailte: sraithuimhir agus uimhir eisiúna; — cúlra deartha slándála a bhfuil patrúin mhíne guilloche air agus priontáil bogha ceatha;

IARSCRÍBHINN III

IARSCRÍBHINN IV IS IAD SEO A LEANAS NA SÁRUITHE IS TROMCHÚISÍ CHUN CRÍOCHA AIRTEAGAIL 6(2)(a) 1. (a) Dul 25 % nó níos mó ná 25 % thar na huasteorainneacha ama tiomána do thréimhsí 6 lá nó coicíse. (b) Dul 50 % thar an uasteorainn tiomána laethúil le linn tréimhse laethúla oibre, gan sos ná tréimhse leanúnach scíthe 4,5 uaire a chloig ar a laghad a thógáil. 2. Gan tacagraf agus/nó sriantóir luais a bheith feistithe nó ag baint úsáide as gaireas calaoiseach lena ndéantar taifid an trealaimh thaifeadta agus/nó an tsriantóra luais a mhodhnú nó bileoga taifeadta nó sonraí a íoslódáiltear ón tacagraf agus/nó an cárta tiomána a fhalsú. 3. Tiomáint gan deimhniú bailí ródacmhainneachta má cheanglaítear a leithéid de dhoiciméad faoi dhlí an Chomhphobail agus/nó, ag tiomáint, inter alia, le córas coscánaithe, nó nascáil stiúrtha, rothaí/bonn, crochadh nó fonnadh atá an-easnamhach agus a chruthódh a leithéid de bhaol láithreach do shábháilteacht ar bhóithre go gcinntear bac gluaiseachta a chur ar an bhfeithicil dá thoradh. 4. Earraí contúirteacha a iompar a bhfuil toirmeasc ar a n-iompar nó iompar earraí den sórt sin i ngabhdán a bhfuil toirmeasc air nó nach bhfuil formheasta nó iad a iompar gan taispeáint ar an bhfeithicil gur earraí contúirteacha iad, sa treo gur a leithéid de chúis contúirte iad don bheatha nó don chomhshaol ar bhealach go gcinntear bac gluaiseachta a chur ar an bhfeithicil dá thoradh. 5. Paisinéirí nó earraí a iompar gan Ceadúnas Tiomána bailí nó é á dhéanamh ag gnóthas nach sealbhóir Ceadúnais bailí Chomhphobail é. 6. Úsáid a bhaint ag tiománaí as cárta falsaithe tiománaí, nó as cárta nárbh eisean a shealbhóir nó a fuarthas ar bhonn dearbhuithe bréagacha agus/nó ar bhonn doiciméad brionnaithe. 7. Earraí a iompar lena sáraítear an t-uasmheáchan ualaithe ceadaithe de bhreis is 20 % nó níos mó ná 20 %i gcás feithiclí ar mó ná 12 thonna é a n-uasmheáchan ualaithe ceadaithe, agus de bhreis is 25 % nó níos mó ná 25 % i gcás feithiclí nach mó ná 12 thonna a n-uasmheáchan ualaithe ceadaithe.